amanoisuno/poetBack huggingface dataset:
同王無玷羅用之訪臨卭道士墓 陸游 
樂天詩句本嘲詼，那有人從碧海來。五百年間逢好事，披榛來訪此崔嵬。
登太平塔 陸游 
我從平地來，忽寄百尺巔。眼力與脚力，初不減少年。漸高山愈出，杳杳浮雲烟。舉手捫參旗，日月磨螘旋。天風忽吹衣，便欲從此僊。且復下梯去，著書未終篇。
中夜投宿修覺寺 陸游 
陸走崔嵬水下瀧，客中更復客它邦。晚離方井雲藏市，夜渡新津火照江。人語紛紛投野市，床敷草草寄僧窗。五更風雨妨歸夢，臥看殘燈吐半缸。
絕勝亭 陸游 
蜀漢羈逰歲月侵，京華乖隔少來音。登臨忽據三江會，飛動從來萬里心。地勝頓驚詩力壯，氣增不怕酒杯深。一琴一劍白雲外，揮手下山何處尋。
雲谿觀竹戲書二絕句  其一 陸游 
氣盖冰霜勁有餘，江邉見此列僊癯。清寒直入人肌骨，一點塵埃住得無。
雲谿觀竹戲書二絕句  其二 陸游 
溪光竹色兩相宜，行到溪橋竹更奇。對此莫論無肉瘦，閉門可忍十年饑。
九月十日如漢州小獵於新都彌牟之間投宿民家 陸游 
適從卭州歸，又作漢州去。天低慘欲雪，逰子悲歲暮。十年辭京國，疋馬厭道路。野火炎高岡，江雲暗空戍。角弓寒始勁，霜鶻饑更怒。邂逅成小獵，尺箠聊指呼。北連武侯祠，南竝稚子墓。合圍蹙窮鹿，設仗截狡兔。壯哉带箭雉，耿介死不顧。吾寧暴天物，戰法因得寓。黄昏過民家，休馬燎裘袴。割鮮盛燔炙，毛血灑庭戸。老姥亦復奇，汛掃邀我駐。丈夫儻未死，千金酬此遇。
獵罷夜飲示獨孤生三首  其一 陸游 
客途孤憤只君知，不作兒曹怨别離。報國雖思包馬革，爱身未忍價羊皮。呼鷹小獵新霜後，彈劍長歌夜雨時。感慨却愁傷壯志，倒瓶濁酒洗餘悲。
獵罷夜飲示獨孤生三首  其二 陸游 
關輔何時一戰收，蜀郊且復獵清秋。洗空狡穴銀頭鶻，突過重城玉腕騮。賊勢已衰真大慶，士心未振尚私憂。一樽共講平戎策，勿爲飛鳶念少游。
獵罷夜飲示獨孤生三首  其三 陸游 
白袍如雪寶刀横，醉上銀鞍身更輕。帖草角鷹掀兔窟，憑風羽箭作鴟鳴。關河可使成南北，豪傑誰堪共死生。欲疏萬言投魏闕，燈前攬筆涕先傾。
自廣漢歸宿十八里草市 陸游 
月黑叩店門，燈青坐床簀。飯麤雜沙土，菜瘦等草棘。泰然均一飽，未覺異玉食。我豈兒女哉，口腹爲怨德。古人恥懷禄，不仕當力穯。從今扶犂手，終老謝翰墨。
東郊飲村酒大醉後作 陸游 
丈夫無苟求，君子有素守。不能垂竹帛，正可死隴畆。邯鄲枕中夢，要是念所有。持枕與農夫，亦作此夢否。今朝櫟林下，取醉村市酒。未敢羞空囊，爛漫詩千首。
九月十八夜夢避雨叩一僧院有老宿年八十許邀留甚勤若舊相識者夢中爲賦此詩 陸游 
畫簷急雨傾高秋，夜投丈室燈幽幽。耆年擁毳雪滿頭，拂拭床敷邀我留。雛猊戲擲香出喉，蓬蓬結成蒼玉毬。蠻童掲簾侍者憂，觸散香烟當罰油。
秋晚登城北門 陸游  爱国 秋天 登楼 抒怀 壮志
幅巾藜杖北城頭，卷地西風滿眼愁。一點烽傳散關信，兩行雁带杜陵秋。山河興廢供搔首，身世安危入倚樓。橫槊賦詩非復昔，夢魂猶繞古梁州。
秋興 陸游 
成都城中秋夜長，燈籠蠟紙明空堂。高梧月白繞飛鵲，衰草露濕啼寒螀。堂上書生讀書罷，欲眠未眠偏斷腸。起行百匝幾嘆息，一夕緑髮成秋霜。中原本是關情地，幽州寧謂非吾鄉。滎河溫洛底處所，可使長作爭戰塲。百金戎衣鵰鶻盤，三尺劍鋒霜雪寒。一朝出塞君試看，旦發寶雞暮長安。
夜飲 陸游 
引劍酣歌亦壯哉，要君共覆手中杯。秋鴻陣密横江去，暮角聲酣戰雨來。莫恨皇天無老眼，請看白骨有青苔。中年倍覺流光速，行矣西郊又見梅。
暮秋二首  其一 陸游 
時序中年速，風霜客路長。孤愁巴月白，清夢楚山蒼。燈暗秋銜壁，鐘踈夜殷床。端居有微禄，不敢恨殊方。
暮秋二首  其二 陸游 
萬里歸無策，八年淹此留。羞蒙子公力，寜倦長卿遊。聽雨瀟湘夜，飛鷹鄠杜秋。更須論富貴，此計亦悠悠。
夜雨有感 陸游 
北風吹雨暗江郊，十月僧廬旋補茆。病馬敢希三品料，驚禽聊借一枝巢。少時諸老爭求識，晚歲殊方罕定交。閉户不妨新得趣，丹經盈篋手親抄。
道室 陸游 
一室冷如冰，人疑在定僧。手稱丹竈火，紗護佛龕燈。食減形雖槁，心虛氣自凝。平生坐忘論，字字欲銘膺。
飯罷戲作 陸游 
南市沽濁醪，浮螘甘不壊。東門買彘骨，醯醤點橙薤。蒸雞最知名，美不數魚蟹。輪囷犀浦芋，磊落新都菜。欲賡老饕賦，畏破頭陀戒。況予齒日疏，大臠敢屢嘬。杜老死牛{炙火=肉}，千古懲禍敗。閉門餌朝霞，無病亦無債。
初冬夜宴 陸游 
絲管紛紛燭滿堂，梟盧擲罷夜飛觴。帷犀風定歌雲暖，香獸烟濃漏箭長。泛菊已成前日夢，探梅又續去年狂。醉歸自笑摧頽甚，冷逼貂裘怯曉霜。
冬夜醉歸復小飲 陸游 
野外歸來晚，空庭露氣新。乍晴雲妬月，多病酒欺人。倚杖行吟久，投杯起舞頻。早梅消息動，春事漸關身。
病酒述懷 陸游 
閑處天教著放翁，草廬高卧筰橋東。數莖白髮悲秋後，一醆青燈病酒中。李廣射歸關月墮，劉琨嘯罷塞雲空。古人意氣憑君看，不待功成固已雄。
數日暄妍頗有春意予閑居無日不出遊戲作 陸游 
小春花蕾索春饒，已有暄風入紫貂。村路雨晴鳩婦喜，射塲草緑雉媒驕。花邊結客飛金勒，樓上誰家弄玉簫。莫怪夕陽歸獨後，早梅喚我度谿橋。
遣興 陸游 
耆舊日凋謝，将如此老何。懣拈如意舞，狂叩唾壺歌。郡縣輕民力，封疆恃虜和。功名莫看鏡，吾意已蹉跎。
趙將軍 陸游 
我夢遊太華，雲開千仞青。擘山瀉黄河，萬古仰巨靈。往者禍亂初，氛祲干太寜。豈無卧雲龍，一起奔風霆。時事方錯繆，三秦盡飄零。山河銷王氣，原野失大刑。将軍散髮去，短劍斸茯苓。定知三峰上，爛醉今未醒。
江樓醉中作 陸游 
淋漓百榼宴江樓，秉燭揮毫氣尚遒。天上但聞星主酒，人間寜有地埋憂。生希李廣名飛将，死慕劉伶贈醉侯。戲語佳人頻一笑，錦城已是六年留。
曵策 陸游 
慈竹蕭森拱廢臺，醉歸曵策一徘徊。紛紛落日牛羊下，黯黯長空霰雪來。三峽猿催清泪落，兩京梅傍戰塵開。客懷已是凄凉甚，更聽城頭畫角哀。
謁漢昭烈惠陵及諸葛公祠宇 陸游 
雨止風益豪，雪作雲不動。凄凉漢陵廟，衰草卧翁仲。畫妓空笙竽，土馬闕羈鞚。壤沃黄犢耕，柏密幽鳥哢。尚想忠武公，身任社稷重。整整渭上營，氣已無岐雍。少須天意定，破賊寜患衆。興亡信有數，星隕事可痛。陵邊四五家，茆竹居接棟。手皸紙上箔，醅熟酒鳴甕。雖嗟生理微，亦足逭饑凍。劉葛固雄傑，閲世均一夢。論高常近迂，才大本難用。九原不可作，再拜臨風慟。
遥夜 陸游 
遥夜雨聲急，愔愔窗户幽。開編堯舜在，得句鬼神愁。同俗愚儒辠，容身壯士羞。燈殘不成睡，曉角動南樓。
遠遊 陸游 
遠遊行復歲華新，懶學劉郎問大鈞。一點不蒙稽古力，十分合作卧雲身。苦寒與酒漸增價，小雨爲梅先辟塵。擬佩一壺江路去，花邊醉墮白綸巾。
大雪歌 陸游 
長安城中三日雪，潼關道上行人絕。黄河鐵牛僵不動，承露金盤凍将折。虬鬚豪客狐白裘，夜來醉眠寶釵樓。五更未醒已上馬，衝雪却作南山遊。千年老虎獵不得，一箭横穿雪皆赤。拏空爭死作雷吼，震動山林裂崖石。曳歸擁路千人觀，髑髏作枕皮蒙鞍。人間壮士有如此，胡不來歸漢天子。
簡譚德稱 陸游 
幼輿骨相稱山巖，自要閑遊不避讒。錦里先生爲老伴，玉霄散吏是頭銜。探春苑路花篸帽，看月江樓酒滿衫。惟恨題詩無逸氣，愧君陣馬與風颿。
排悶 陸游 
世事何知與願違，十年高卧看群飛。獵圍花市無人問，漁艇烟村有夢歸。銀燭焰長揺酒浪，寶刀佩穩壓戎衣。君看白首寒窗客，俠氣縱横亦未非。
夜意三首  其一 陸游 
名姓人誰記，形骸老漸侵。酒慳停劇飲，詩退負高吟。雨隔踈更斷，雲藏古院深。衰遲常兀兀，惆悵少年心。
夜意三首  其二 陸游 
心清知睡少，氣定覺神凝。但有一無愧，何妨百不能。燈昏如隔霧，研冷欲生冰。兀爾遺身世，東窗待日升。
夜意三首  其三 陸游 
瘴地晨霜薄，郊墟暮雨昏。啼螀如有恨，微火解相温。末路真無策，孤忠敢自言。輪囷肝膽在，白首倚乾坤。
玉局觀拜東坡先生海外畫像 陸游 
商周去不還，盛哉漢唐宋。蘇公本天人，謫墮爲世用。太平極嘉祐，珠玉始包貢。公車三千牘，字字岌飛動。氣力倒犀象，律呂諧鸞鳯。天驥西極來，矯矯不受鞚。飛騰上臺閣，廢放落雲夢。至寶不侵蝕，終亦老侍從。晚途遷海表，萬里天宇空。豈惟騎鯨魚，遂欲跨螮蝀。心空物莫撓，氣老筆愈縱。粃糠郊祀歌，遠友清廟頌。我生雖後公，妙句得吟諷。整衣拜遺像，千古尊正統。
心太平庵 陸游 
天下本無事，庸人擾之耳。胸中故湛然，忿欲定誰使。本心倘不失，外物真一螘。困窮何足道，持此端可死。空齋夜方中，窗月淡如水。忽有清磬鳴，老夫從定起。
訪客至西郊 陸游 
摵摵敗葉飛，黯黯寒雲低。村墟與市里，觸目一慘悽。今日病體輕，駕言適城西。丹柿滿野店，青帘出江隄。獵騎載雉兔，樵擔懸鶉雞。居人各自得，使我念故谿。故谿不敢說，况復朝金閨。傷哉齧雪翁，歲晚猶牧羝。下愚不自還，大惑終身迷。君恩何由報，力耕愧黔黎。
得都下八月書報蒙恩牧敘州 陸游 
鳯城書到錦江邊，故里歸期愈渺然。掌上山川初入夢，壺中日月尚經年。方輪落落難推轂，倦馬駸駸怕著鞭。未佩魚符無吏責，看花且作拾遺顛。
晚起二首  其一 陸游 
賣劍捐書絕世緣，掩關高枕送流年。久從道士學踵息，誰管門生嘲腹便。化蝶飛時嗟昨夢，睡蛇去後喜安眠。欠伸看起東窗日，也似金鑾過八磚。
晚起二首  其二 陸游 
學道逍遥心太平，幽窗鼻息撼床聲。柳花無蒂蠻氊暖，龜甲有紋繒帳明。候起兒童陳盥櫛，笑衰人客闖柴荆。此生睡足無餘念，安用元戎報五更。
江樓吹笛飲酒大醉中作 陸游 
世言九州外，復言大九州。此言果不虛，僅可容吾愁。許愁亦當有許酒，吾酒釀盡銀河流。酌之萬斛玻瓈舟，酣宴五城十二樓。天爲碧羅幕，月作白玉鈎。織女織慶雲，裁成五色裘。披裘對酒難爲客，長揖北辰相獻酬。一飲五百年，一醉三千秋。却駕白鳯驂斑虬，下與麻姑戲玄洲。錦江吹笛餘一念，再過劍南應小留。
晚登子城 陸游 
江頭作雪雪未成，北風吹雲如有營。驅車出門何所詣，一放吾目登高城。城中繁雄十萬户，朱門甲第何崢嶸。錦機玉工不知數，深夜窮巷聞吹笙。國家自從失河北，烟塵漠漠暗兩京。胡行如鬼南至海，寸地尺天皆苦兵。老吳將軍獨護蜀，坐使井絡無欃槍。名都壯邑數千里，至今不聞戎馬聲。安危自古有倚仗，相持黙黙非敵情。棘門覇上勿兒戲，犬羊豈憚渝齊盟。
夙興出謁 陸游 
嗜酒狂無敵，居家懶有餘。苦寒愁手版，美睡付肩輿。覔句吟哦慣，逢人省識疏。亦知歸去好，無地著蝸廬。
十一月三日過升仙橋作三首  其一 陸游 
早過升仙不暇炊，橋邊買餅療朝饑。紛紜滿座誰能識，大似新豐獨酌時。
十一月三日過升仙橋作三首  其二 陸游 
熨手金鞭天馬駒，冰河雪谷笑談無。只言燕趙多奇士，豈必書生盡腐儒。
十一月三日過升仙橋作三首  其三 陸游 
橋邊沙水緑蒲老，原上烟蕪黄犢閑。老子真成興不淺，憑鞍歸夢遶家山。
遣興 陸游 
蓬壺舊隱已微茫，浪迹紅塵樂未央。縱酒山南千日醉，看花劍外十年狂。新詩刻燭驚詞客，駿馬追風戲鞠塲。要是世間男子事，不宜臺省競飛翔。
草堂拜少陵遺像 陸游 
清江抱孤村，杜子昔所館。虛堂塵不掃，小徑門可欵。公詩豈紙上，遺句處處滿。人皆欲拾取，志大才苦短。計公客此時，一飽得亦罕。阨窮端有自，寜獨坐房琯。至今壁間像，朱綬意蕭散。長安貂蟬多，死去誰復算。
青羊宮小飲贈道士 陸游 
青羊道士竹爲家，也種玄都觀裏花。微雨晴時看鶴舞，小窗幽處聽蜂衙。藥罏宿火熒熒暖，醉袖迎風獵獵斜。老我一官真漫浪，會來分子淡生涯。
夜寒二首  其一 陸游 
清夜焚香讀楚詞，寒侵貂褐嘆吾衰。輕冰滿研風聲急，忽記山陰夜雪時。
夜寒二首  其二 陸游 
斗帳重茵香霧重，膏梁那可共功名。三更騎報河冰合，鐵馬何人從我行。
書懷 陸游 
武擔山上望京都，誰記黄公舊酒壚。宿負本宜輸左校，寛恩猶聽補東隅。一官漫浪行将老，萬卷縱横只自愚。甫里松陵在何許，古人投劾爲蓴鱸。
記夢二首  其一 陸游 
烏巾白紵憶當年，抵死尋春不自憐。憔悴劍南雙鬢改，夢中猶上暗門船。
記夢二首  其二 陸游  西湖
團臍霜蠏四腮鱸，樽俎芳鮮十載無。塞月征塵身萬里，夢魂也復醉西湖。
醉中出西門偶書 陸游 
古寺閑房閉寂寥，幾年躭酒負公朝。青山是處可埋骨，白髮向人羞折腰。末路自悲終老蜀，少年常願從征遼。醉來挾箭西郊去，極目寒蕪雉兔驕。
訪客不遇 陸游 
風急斜吹帽，泥深亂濺衣。杜門常畏罵，訪客却空歸。老馬舉蹄懶，枯槐無葉飛。馳驅幾時了，散髮憶苔磯。
劍客行 陸游 
世無知劍人，太阿混凡鐵。至寶棄泥沙，光景終不滅。一朝斬長鯨，海水赤三月。隠見天地間，變化豈易測。國家未滅冦，臣子同此責。浪迹潜山海，歲晚得劍客。酒酣脫匕首，白刅明霜雪。夜半報讐歸，斑斑腥带血。細讐何足問，大恥同憤切。臣位雖卑賤，臣身可屠裂。誓當函胡首，再拜奏北闕。逃去變姓名，山中餐玉屑。
故蜀别苑在成都西南十五六里梅至多有兩大樹夭矯若龍相傳謂之梅龍予初至蜀嘗爲作詩自此歲常訪之今復賦一首丁酉十一月也 陸游 
昔年曾賦西郊梅，茫茫去日如飛埃。即今衰病百事懶，陳迹未忘猶一來。蜀王故苑犁已遍，散落尚有千雪堆。珠樓玉殿一夢破，烟蕪牧笛遺民哀。兩龍卧穩不飛去，鱗甲脫落生莓苔。精神最遇雪月見，氣力苦戰冰霜開。羈臣放士耿獨立，淑姬靜女知誰媒。摧傷雖多意愈厲，直與天地爭春囬。蒼然老氣壓桃杏，笑我白髮心尚孩。微風故爲作嫵媚，一片吹入黄金罍。
閑意 陸游 
柴門雖設不曾開，爲怕人行損緑苔。妍日漸催春意動，好風時捲市聲來。學經妻問生疏字，嘗酒兒斟瀲灧杯。安得小園寛半畆，黄梅緑李一時栽。
飲罷夜歸 陸游 
老病畏多酌，退閑愁夜行。市燈踈欲盡，樓月澹初生。露冷莎蛩咽，天寒塞雁征。歸來差自喜，擁被聴疏更。
江亭冬望 陸游 
霜落江清水見魚，偶然徙倚草堂孤。雪天黯淡常如晚，烟樹微茫直欲無。下澤乘車終碌碌，上方請劍漫區區。擬将疏逸消豪氣，尋罷酒徒尋獵徒。
大風登城 陸游 
風從北來不可當，街中横笛人馬僵。西家女兒午未粧，帳底爐紅愁下床。東家喚客宴畫堂，兩行玉指調絲簧。錦繡四合如垣墻，微風不動金猊香。我獨登城望大荒，勇欲爲國平河湟。才踈志大不自量，西家東家笑我狂。
書雨 陸游 
仲冬候始寒，丙夜天正黑。雨來挾風助，吼擊不遺力。聲如拔高山，勢若伐強國。初憂老柏折，遂恐石筍踣。乾坤本無心，百神各効職。蛟龍鬭歲暮，豪横理莫測。農功幸已成，龍怒亦會息。屋漏何足言，袖手姑默默。
一笑 陸游 
半醉微吟不怕寒，江邊一笑覺天寛。莫愁艇子急衝雨，何遜梅花頻倚闌。萬事任從皮外去，百年聊作夢中觀。放翁縱老狂猶在，倒盡金壺燭未殘。
歲晚懷鏡湖舊隱慨然有作 陸游 
公府還家鬢未秋，鏡湖南畔決歸休。讀書精舍豈輕出，采藥名山成遠遊。白墮興來猶小醉，青精才足又何求。俗間毁譽惟堪笑，常隘韓公咎斗牛。
華髮 陸游 
華髮蕭蕭老蜀關，倦飛可笑不知還。人生只似駒過隙，世事莫驚雷破山。光景半銷樽酒裏，英豪或隱博徒間。車帷閉置真何樂，書劍飄然未厭閑。
嘆息 陸游 
國家圖籙合中興，嘆息吾寜粥飯僧。賣劍買牛衰可笑，壊裳爲袴老猶能。曉過射圃雲藏壘，夜讀兵書雨灑燈。安得龍媒八千騎，要令窮冦畏飛騰。
冬至 陸游 
歲月難禁節物催，天涯回首意悲哀。十年人向三巴老，一夜陽從九地來。上馬出門愁斂版，還家留客强傳杯。探春漫道江梅早，盤裏酥花又鬭開。
城南尋梅得絕句四首  其一 陸游 
老子今年懶賦詩，風光料理鬢成絲。青羊宮裏春來早，初見梅花第一枝。
城南尋梅得絕句四首  其二 陸游 
黯淡江天雪欲飛，竹籬數掩傍苔磯。清愁滿眼無人說，折得梅花作伴歸。
城南尋梅得絕句四首  其三 陸游 
青烟漠漠暗西村，問訊梅花置一尊。冷淡生涯元不惡，却嫌歌吹合江園。
城南尋梅得絕句四首  其四 陸游 
籬邊細路竹間庵，一段風流擅劍南。吾國以香爲佛事，客來試向鼻端參。
書嘆 陸游 
曆盡危塗井與參，鬢毛飽受雪霜侵。平生不可俗子眼，後世誰知吾輩心。河洛方行胡正朔，山林虛度醉光陰。浩歌未闋先投枕，衰病常憂感慨深。
感興二首  其一 陸游 
少小遇喪亂，妄意憂元元。忍饑卧空山，著書十萬言。賊亮負函貸，江北烟塵昏。奏記本兵府，大事得具論。請治故臣罪，深絕衰亂根。言疏卒見棄，袂有血泪痕。爾來十五年，殘虜尚遊魂。遺民痛胥溺，何由雪煩寃。我髮日益白，病骸寜久存。常恐先狗馬，不見清中原。
感興二首  其二 陸游 
高帝王蜀漢，天下豈易圖。幡然用其鋒，項羽不支梧。嗟余昔從戎，久戍南鄭墟。登高望夕烽，只尺咸陽都。群胡本無政，剽奪常自如。民窮訴蒼天，日夜思來蘇。連年況枯旱，關輔尤空虛。安得節制帥，弓刀肅馳驅。父老上牛酒，善意不可孤。諸将能辦此，機會無時無。
暮冬夜宴 陸游 
官機錦茵金蹙鳯，舞娃釵墮雙鬟重。寶爐三尺香吐霧，畫燭如椽風不動。主人愛客情無已，箏聲未斷歌聲起。亦知百歲等朝露，便恐一歡成覆水。爐紅酒緑春爲回，坐上梅花連夜開。堂前只尺異氣候，冰合平池霜壓階。
枕上 陸游 
枕上三更雨，天涯萬里遊。蟲聲憎好夢，燈影伴孤愁。報國計安出，滅胡心未休。明年起飛將，更試北平秋。
謁石犀廟 陸游 
閑過石犀祠，登堂一嘆欷。江回陵谷變，碑斷市朝非。荒圃連寒壟，斜陽映夕霏。興亡俱昨夢，惆悵跨驢歸。
江上散步尋梅偶得三絕句  其一 陸游 
小園風月不多寛，一樹梅花開未殘。剥啄敲門嫌特地，緩拖藤杖隔籬看。
江上散步尋梅偶得三絕句  其二 陸游 
鐘殘小院欲銷魂，漠漠幽香伴月痕。江上人家應勝此，明朝更出小南門。
江上散步尋梅偶得三絕句  其三 陸游 
小南門外野人家，短短踈籬繚白沙。紅稻不須鸚鵡啄，清霜催放兩三花。
漣漪亭賞梅 陸游 
判爲梅花倒玉巵，故山幽夢憶疏籬。寫真妙絕横窗影，徹骨清寒蘸水枝。苦節雪中逢漢使，高標澤畔見湘纍。詩成怯爲花拈出，萬斛塵襟我自知。
芳華樓賞梅 陸游 
素娥竊藥不奔月，化作江梅寄幽絕。天工丹粉不敢施，雪洗風吹見真色。出籬藏塢香細細，臨水隔烟情脉脉。一春花信二十四，縱有此香無此格。放翁年來百事墮，唯見梅花愁欲破。金壺倒置春滿屋，寶髻斜簪光照坐。百榼淋漓玉斚飛，萬人辟易銀鞍過。不惟豪横壓清癯，聊爲詩人洗寒餓。
浣花賞梅 陸游 
老子人間自在身，插梅不惜損烏巾。春回積雪層冰裏，香動荒山野水濱。带月一枝低弄影，背風千片遠隨人。石家樓上貪吹笛，肯放朝朝玉樹新。
蜀院賞梅 陸游 
十里温香撲馬來，江頭還見去年梅。喜開剩欲邀明月，愁落先教掃緑苔。跌宕放翁新醉墨，凄凉廢苑舊歌臺。盛衰自古無窮事，莫向昆明嘆劫灰。
大醉梅花下走筆賦此 陸游 
閉門坐嘆息，不飲輒千日。忽然酒興生，一醉須一石。檐頭花易老，旗亭酒常窄。出郊索一笑，放浪謝形役。把酒梅花下，不覺日既夕。花香襲襟袂，歌聲上空碧。我亦落烏巾，倚樹吹玉笛。人間奇事少，頗謂三勍敵。酒闌江月上，珠樹挂寒壁。便疑從此僊，朝市長掃迹。醉歸亂一水，頓與異境隔。終當騎梅龍，海上看春色。
之廣都憩鐵像院 陸游 
歲暮天苦寒，風雨復乘之。道邊得古寺，欣然具晨炊。瘦樹立中庭，斷蔓絡短籬。小僧爲設爐，童子燒槁枝。坐令手足柔，髭間失冰澌。敬禮龕中像，盡讀廡下碑。少年志四方，故里了不思。晚知行路難，更覺遊子悲。一官始巴僰，剡曲歸何時。置之勿復道，爛醉忘天涯。
廣都江上作 陸游 
微波不揺江，纎雲不行天。我來倚杖立，天水相澄鮮。平遠望不盡，日落自生烟。梅花耿獨立，雪樹明前川。好風吹我衣，春色已粲然。東村聞酒美，買醉上漁船。
宿龍華山中寂然無一人方丈前梅花盛開月下獨觀至中夜 陸游 
梅花如高人，枯槁道愈尊。君看在空谷，豈比倚市門。我來整冠佩，潔齋三沐熏。亦思醉其下，燕媠恐凟君。敬抱緑綺琴，玄酒挹古罇。月明流水間，一洗世濁昏。摸冩香與影，計君已厭聞。老我少傑思，尚喜非陳言。
次韵張季長正字梅花 陸游  西湖
倚橋臨水似催詩，戲伴鵝黄上柳絲。萬里西湖驚斷夢，二年東閣憶幽期。揷瓶直欲連全樹，簪帽憑誰揀好枝。一味凄凉君勿嘆，平生初不願春知。
次韵季長見示 陸游 
倚遍南樓十二欄，長歌相屬寓悲歡。空懷鐵馬横戈意，未試冰河墮指寒。成敗極知無定勢，是非元自要徐觀。中原阻絕王師老，那敢山林一枕安。
廣都道中呈季長 陸游 
天上石渠郎，能來伴楚狂。風霜朝竝轡，燈火夜連床。江水不勝緑，梅花無賴香。劇談那得住，出處要平章。
看梅歸馬上戲作五首  其一 陸游 
平明南出笮橋門，走馬歸來趁未昏。漸老更知閑有味，一冬强半在梅村。
看梅歸馬上戲作五首  其二 陸游 
本爲梅花判痛飲，却嗅梅香消宿酲。日欲落時始上馬，青羊宮前聞發更。
看梅歸馬上戲作五首  其三 陸游 
一點不雜桃李春，一水隔斷車馬塵。恨不來爲清夜飲，月中香露濕烏巾。
看梅歸馬上戲作五首  其四 陸游 
江路疏籬已過清，月中霜冷若爲情。不如折向金壺貯，畫燭銀燈看到明。
看梅歸馬上戲作五首  其五 陸游 
江郊車馬滿斜暉，爭趁南城未闔扉。要識梅花無盡藏，人人襟袖带香歸。
别後寄季長 陸游 
俗子俗到骨，一揖已溷人。不知此曹面，何處得許塵。我非作崖塹，汝自不可親。道途逢使君，令我生精神。頓增江山麗，更覺風月新。對床得晤語，傾倒夜達晨。亟起忘縛絝，小醉或墮巾。繚出錦城南，問訊江梅春。煎茶憩野店，喚船截烟津。凄凉吊廢苑，蕭散誇閑身。暮歸度略彴，月出水鱗鱗。思君去已遠，此會何由頻。
中夜對月小酌 陸游 
今夕復何夕，素月流清輝。徘徊入我堂，化作白玉墀。栖鳥滿高樹，空庭結烟霏。可憐如許景，早眠人不知。我幸與周旋，一醉那得辭。整我接羅巾，斟我翡翠巵。清愁不可耐，三嗅梅花枝。
客愁 陸游 
騎馬出門無所詣，端居正爾客愁侵。蒼顔白髮入衰境，黄卷青燈空苦心。天下極知須雋傑，書生何恨死山林。消磨未盡胸中事，梁甫時時尚一吟。
詩酒 陸游 
酒隠凌晨醉，詩狂徹旦歌。憫憐蝸左角，嘲笑螘南柯。風月隨長笛，江湖入短蓑。平生會心處，最向漆園多。
道室夜意 陸游 
寒泉潄酒醒，午夜誦仙經。茶鼎聲號蚓，香盤火度螢。齋心守玄牝，閉目得黄寜。寄語山中友，因人送茯苓。
道室晨起 陸游 
紙帳晨光透，山爐宿火燃。雞鳴猶喔喔，鴉起已翩翩。形槁寒巖木，心凝古澗泉。何須更臨鏡，斷是一癯僊。
城南王氏荘尋梅 陸游 
涸池積槁葉，茆屋圍疏籬。可憐庭中梅，開盡無人知。寂莫終自香，孤貞見幽姿。雪點滿緑苔，零落尚爾奇。我來不須晴，微雨正相宜。臨風兩愁絕，日暮倚笻枝。
遊萬里橋南劉氏小園 陸游 
佳園寂無人，滿地梅花香。閑來曳拄杖，臘月日已長。朱橋架江面，欄影揺波光。奇哉小垂虹，夢破鱸魚鄉。汀鷺一點白，烟柳千絲黄。便欲喚釣舟，散髮歌滄浪。可憐隔岸人，車馬日夜忙。我歸門復掩，寂曆挂斜陽。
過筰橋道中龍祠小留 陸游 
江邊龍廟何年作，白浪花中插朱閣。朝暾漸上宿霧收，春氣已動晨霜薄。我來倚欄一悵然，蘆花滿空如柳綿。安得身爲雙白鷺，飛上灘頭却飛去。
道上見梅花 陸游 
載酒房湖風日美，探梅喜折一枝新。今朝忽向街頭見，萬蕚千跗俗却春。
倚樓 陸游 
減盡朱顔白髮新，高樓徙倚黙傷神。未酬馬上功名願，已是人間老大身。太史周南方卧疾，拾遺劍外又逢春。一杯且爲江山助，百萬呼盧迹已陳。
寄王季夷 陸游 
平生吾子最知心，巴隴飄零歲月侵。萬里喜聞身尚健，五更惟有夢相尋。插花意氣狂如昨，中酒情懷病至今。共約暮年須强飯，天台廬阜要登臨。
丁酉除夕 陸游 
浮生過五十，光景如飛鴻。寒暑俛仰間，四序忽已終。殊方感飄泊，晚境嗟龍鍾。桃符與爆竹，懶復隨兒童。不寐非守歲，燕坐夜過中。氣定神自凝，海日何瞳曨。豈惟三彭逃，坐覺六入空。徂年勿惆悵，閲世方無窮。
正月二日晨出大東門是日府公宴移忠院 陸游 
成都春事早，開歲已暄妍。藍尾傳杯後，遨頭出郭前。爭門金騕褭，滿野繡輜軿。白髮花邊醉，何妨似少年。
小飲落梅下戲作送梅一首 陸游 
零落梅花不自由，斷腸容易付東流。與人又作經年别，問月應知此夜愁。已是狂風卷平野，更禁横笛起危樓。何時小雪山陰路，處處尋香繫釣舟。
立春 陸游 
鬢毛蕭颯寸心灰，生怕新年節物催。幸是身閑朝睡美，忽聞鼓吹打春回。
初春出遊戲作 陸游 
緑窗百舌喚春眠，問柳尋花意已便。京洛化衣無夢去，邯鄲觀伎有詩傳。銅壺閣下閑欹帽，石鏡坊前戲墜鞭。酒隠人間君勿誚，定勝山澤作臞僊。
初春遣興三首  其一 陸游 
爛熟思來怕熱官，退飛心地喜輕安。捨魚正可取熊掌，食肉何須知馬肝。放眼柳梢初暗動，褪花梅子已微酸。典衣剩作江頭醉，莫謂天涯苦鮮歡。
初春遣興三首  其二 陸游 
大隱悠悠未棄官，俸錢雖薄却心安。人方得意矜蝸角，天豈使予爲鼠肝。佳日劇棋忘旅恨，短衣馳射壓儒酸。小桃楊柳爭時節，載酒江頭罄一歡。
初春遣興三首  其三 陸游 
白髮凄凉故史官，十年身不到長安。即今天末吊形影，何日上前傾肺肝。孤憤書成詞激烈，五噫歌罷意辛酸。此懷欲說無人共，安得相擕素所歡。
予年十六始識葉晦叔於西湖上後二十七年晦叔之弟聲叔來爲臨卭守相遇於成都晦叔沒久矣訪其遺文略無在者乃賦此詩 陸游  西湖
故人零落久山丘，誰記京華第一流。曹霸揮毫空萬馬，庖丁投刃解千牛。相逢夢境何勞記，追想清言未免愁。雷電取将遺稿盡，他年虛有茂陵求。
初春探花有作 陸游 
燈山昨夢嘆匆匆，便恐新春過眼空。千縷未揺官柳緑，一梢初放海棠紅。金羈絡馬閑遊處，彩筆題詩半醉中。流落天涯何足道，年年常策探花功。
遊諸葛武侯書臺 陸游 
沔陽道中草離離，卧龍往矣空遺祠。當時典午稱猾賊，氣喪不敢當王師。定軍山前寒食路，至今人祠丞相墓。松風想像梁甫吟，尚憶幡然答三顧。出師一表千載無，遠比管樂蓋有餘。世上俗儒寜辦此，高堂當日讀何書。
觀花 陸游 
我遊西川醉千塲，萬花成圍柳著行。紅錦地衣舞霓裳，翠裙繡袂天寶粧。清歌一發無留觴，嫋嫋餘聲縈杏梁。黄金絡馬照路光，自護羃䍦觀海棠。搜奇選勝日夜忙，不惟燕宮碧雞坊。暮歸奚奴負錦囊，路人爭看放翁狂。
張園觀海棠 陸游 
朝陽照城樓，春容極明媚。走馬蜀錦園，名花動人意。嚴粧漢宮曉，一笑初破睡。定知夜宴歡，酒入妖骨醉。低鬟羞不語，困眼嬌欲閉。雖豔無俗姿，太息真富貴。結束吾方歸，此别知幾歲。黄昏亷纎雨，千點裛紅泪。
月夕 陸游 
醉從東郭歸，散髮臨前楹。呼僮淨掃地，勿使黦月明。庭空卧松影，簷逈送鐸聲。鐘斷心境寂，露下毛髮清。出門碧霧合，九陌無人行。坐令錦官城，化作白玉京。
夜飲即事 陸游 
天涯久客我何堪，聊喜燈前得縱談。磊落金盤薦糖蟹，纎柔玉指破霜柑。燭圍寶馬人将起，花墜紗巾酒正酣。更作茶甌清絕夢，小窗横幅畫江南。
夜宴賞海棠醉書 陸游 
便便癡腹本來寛，不是天涯强作歡。燕子來時新社雨，海棠開後却春寒。醉誇落紙詩千首，歌費纒頭錦百端。深院不聞傳夜漏，忽驚蠟泪已堆盤。
二月十六日賞海棠 陸游 
常年春半花事竟，今年春半花始盛。衰翁不減少年狂，走馬直與飛蝶競。妍華有露洗愈明，纖弱無風揺不定。莫放飄零作紅雨，剩看倩笑臨粧鏡。溪梅枯槁墮巖谷，山杏輕浮真妾媵。欲誇絕艶不勝說，縱欠濃香何足病。華燈銀燭揺花光，翠杓金舩豪酒興。夜闌感事獨悽然，繁枝空折誰堪贈。
即席 陸游 
觧鞅名園眼倍明，殷勤翠袖勸飛觥。海棠紅杏欲無色，蛺蝶黄鸝俱有情。去日不留春漸老，歸舟已具客將行。倦遊短鬢無多緑，生怕尊前唱渭城。
東歸有日書懷 陸游 
萬里橋邊白版扉，三年高卧謝塵鞿。半窗竹影棋僧去，滿棹蘋風釣伴歸。看鏡已添新雪鬢，聴雞重拂舊朝衣。故人零落今無幾，華表空悲老令威。
眉州披風榭拜東坡先生遺像 陸游 
蜿蜒回顧山有情，平鋪十里江無聲。孕奇蓄秀當此地，鬱然千載詩書城。高臺老仙誰所寫，仰視眉宇空崢嶸。百年醉魂吹不醒，飄飄風袖笻枝横。爾來逢迎厭俗子，龍章鳯姿我眼明。北扉南海均夢耳，謫墮本自白玉京。惜哉畫史未造極，不作散髮騎長鯨。故鄉歸來要有日，安得春江變酒從公傾。
訪青神尉廨借景亭蓋山谷先生舊遊也 陸游 
造朝下白帝，吊古遊青神。城頭三間屋，聊得岸我巾。元祐太史公，世寧有斯人。瘴烟侵玉骨，老作宜州民。至今杖屨地，來者猶酸辛。密竹翦已空，喬木亦半薪。陂池獨渺然，中有鷗鷺馴。人生能自足，一尉可終身。三嘆下城去，捩柂春江津。
舟過玉津 陸游 
玻瓈江上送殘春，疊鼓催颿過玉津。蜀苑鶯花初破夢，巴山風月又關身。幅巾久已忘朝幘，短劍惟思隱市塵。莫倚諸公容此老，西曹那許吐車茵。
叙州三首  其一 陸游 
畫船衝雨入戎州，縹緲山横杜若洲。須信時平邊堠靜，傳烽夜夜到西樓。
叙州三首  其二 陸游 
文章何辠觸雷霆，風雨南谿自醉醒。八十年間遺老盡，壊堂無壁草青青。
叙州三首  其三 陸游  长江
楚柂吳檣又遠遊，浣花行樂夢西州。千尋鐵鎻還堪恨，空鎖長江不鎖愁。
瀘州使君巖在城南一里深三丈有泉出其左音中律呂木龍巖相距亦里許黄太史所嘗遊憩也 陸游 
雲間刁斗過邊州，沙際丘亭艤客舟。漲水方憂三峽嶮，短笻猶作兩巖遊。蛟龍矯矯拏雲起，琴筑泠泠繞榻流。未死人生誰料得，會來攜客試茶甌。
南定樓遇急雨 陸游 
行遍梁州到益州，今年又作度瀘遊。江山重複爭供眼，風雨縱横亂入樓。人語朱離逢峒獠，棹歌欸乃下吳舟。天涯住穩歸心懶，登覽茫然却欲愁。
夜泊合江縣月中小舟謁西凉王祠 陸游 
懸瀑雪飛舞，奇峰玉嶙峋。揺碎一江月，來謁西凉神。我雖不識神，知是山水人。不敢持笏來，裋褐整幅巾。出我囊中香，羞我南谿蘋。杯湛玻瓈春，盤横水精鱗。出門意惝怳，烟波浩無津。安得結茆地，與神永爲鄰。
風順舟行甚疾戲書 陸游 
昔者遠戍南山邊，軍中無事酒如川。呼盧喝雉連暮夜，擊兔伐狐窮歲年。壯士春蕪卧白骨，老夫晨鏡悲華顛。可憐使氣尚未减，打鼓順流千斛船。
舟中對月 陸游 
百壺載酒遊凌雲，醉中揮袖别故人。依依向我不忍别，誰似峨嵋半輪月。月窺船窗挂凄冷，欲到渝州酒初醒。江空裊裊釣絲風，人靜翩翩葛巾影。哦詩不睡月滿船，清寒入骨我欲仙。人間更漏不到處，時有沙禽背船去。
漁翁 陸游 
江頭漁家結茆廬，青山當門畫不如。江烟淡淡雨疏疏，老翁破浪行捕魚。恨渠生來不讀書，江山如此一句無。我亦衰遲慚筆力，共對江山三嘆息。
涪州道中 陸游 
遠客喜歸路，清遊逾昔聞。雨添山翠重，舟壓浪花分。洛叟經名世，張侯勇冠軍。懷人不可覿，袖手對爐熏。
涪州 陸游 
古壘西偏曉繫舟，倚欄搔首思悠悠。欲營丹竈竟無地，不見荔枝空遠遊。官道近江多亂石，人家避水半危樓。使君不用勤留客，瘴雨蠻雲我欲愁。
北巖 陸游 
艤舩涪州岸，攜兒北巖遊。揺檝横大江，褰裳躡高樓。雨昏山半失，江漲地欲浮。老矣寧再來，爲作竟日留。烏帽程丈人，閉戸本好修。駭機一朝發，議罪至竄投。黨禁久不解，戰塵暗神州。修怨以稔禍，哀哉誰始謀。小人無遠略，所懷在私讎。後來其鑑兹，賦詩識巖幽。
平都山 陸游 
名山近江步，蠟屐得閑行。奔鹿衝人過，藏丹徹夜明。唐碑多斷蝕，梁殿半欹傾。洞口雲常湧，簷牙柏再榮。行逢負籠客，臥聽送船聲。乞我誅茆地，靈苖得共烹。
忠州禹廟 陸游 
古郡巴蠻國，空山夏禹祠。鴉歸暗庭柏，巫拜薦江蘺。草蔓青緣壁，苔痕紫滿碑。欲歸頻悵望，回棹夕陽時。
忠州醉歸舟中作 陸游 
耿耿船窗燈火明，東樓飲罷恰三更。不堪酒渴兼消渴，起聽江聲雜雨聲。垂首道塗悲驥老，滿懷風露覺蟬清。蘭亭禹廟山如畫，安得飄然送此生。
雨中遊東坡 陸游 
木蓮花下竹枝歌，歡意無多感慨多。更恐他年有遺恨，曉來衝雨上東坡。
龍興寺吊少陵先生寓居 陸游  凭吊 怀古 宋・辽・金・元 感慨
中原草草失承平，戍火胡塵到兩京。扈蹕老臣身萬里，天寒來此聽江聲。
遊萬州岑公洞 陸游 
大業征遼發閭左，軍興書檄煎膏火。此時也復有閑人，自引巖泉拾山果。後六百歲吾來遊，洞中正夏凄如秋。乳石床平可坐卧，水作珠簾月作鈎。十年神遊八極表，浮名坐覺秋豪小。試問岑公迎我不，鶴飛忽下青松抄。
萬州放船過下巖小留 陸游 
畫船四月滿旗風，飲散匆匆鷁首東。醉裏偏憐江水緑，意中已想荔枝紅。斷碑零落莓苔遍，幽澗淙潺略彴通。一疋寧無好東絹，憑誰畫此碧玲瓏。
白帝泊舟 陸游 
客路閑無事，津亭爽有餘。峽江春漲減，瀼岸夜燈疏。老矣孤舟裏，依然十載初。倦遊思税駕，更覺愛吾廬。
醉中下瞿唐峽中流觀石壁飛泉 陸游 
吾舟十丈如青蛟，乘風翔舞從天下。江流觸地白鹽動，灔澦浮波真一馬。主人滿酌白玉杯，旗下畫鼓如春雷。回頭已失瀼西市，奇哉一削千仞之蒼崖。蒼崖中裂銀河飛，空裏萬斛傾珠璣。醉面正須迎亂點，京塵未許化征衣。
暮次秭歸 陸游 
朝披南陵雲，夕揖建平樹。啼鴉隨客檣，落日滿孤戍。惡灘不可說，石芒森如鋸。浪花一丈白，吹沫入窗戸。是身初非我，底處著憂怖。酒酣一枕睡，過盡鮫鰐怒。欣然推枕起，曵杖散予步。殷勤沙際柳，記我維舟處。
歸州重五 陸游 
鬬舸紅旗滿急湍，船窗睡起亦閑看。屈平鄉國逢重五，不比常年角黍盤。
屈平廟 陸游 
委命仇讎事可知，章華荆棘國人悲。恨公無壽如金石，不見秦嬰係頸時。
楚城 陸游 
江上荒城猿鳥悲，隔江便是屈原祠。一千五百年間事，只有灘聲似舊時。
新灘舟中作 陸游 
江路桃花浪已生，新灘穩過失崢嶸。九年行半九州地，三峽歸無三日程。繫纜便增笻杖興，倚窗時聽棹歌聲。衰遲未覺詩情减，又擘吳牋賦楚城。
舟出下牢關 陸游 
大舸凌驚濤，飛度青玉峽。虚壁雲濛濛，陰洞風颯颯。拂天松蓋偃，入水山脚插。炎曦忽摧破，亭午手忘箑。懸知今夜喜，月白宿沙夾。曠哉七澤遊，盟鷗不須歃。
峽口夜坐 陸游 
三峽至此窮，兩壁猶峭立。估船無時行，婦盎有夜汲。風生樹影動，月碎水流急。草根綴微露，螢火飛熠熠。吾行已四旬，纔抵楚西邑。浩歌散鬱陶，還舟覺衣濕。
峽州甘泉寺 陸游 
江上甘泉寺，登臨擅一州。山亭喜無恙，老子得重遊。灘急常疑雨，林深欲借秋。歸途更清絕，倚杖喚漁舟。
峽州東山 陸游 
十年不踏東山路，今日重爲放浪行。老矣判無黄鵠舉，歸哉惟有白鷗盟。新秧刺水農家樂，修竹環溪客眼明。已駕巾車仍小駐，綠蘿亭下聽鶯聲。
江上觀月 陸游 
暗浪衝舟鞺鞳聲，夷陵城下正三更。十分傾酒禁風力，一點無雲祟月明。久坐不知衣露濕，浩歌時有水禽驚。詩成莫駕長鯨去，自是虚皇白玉京。
初發夷陵 陸游 
雷動江邊鼓吹雄，百灘過盡失途窮。山平水遠蒼茫外，地闢天開指顧中。俊鶻横飛遥掠岸，大魚騰出欲凌空。今朝喜處君知否，三丈黄旗舞便風。
舟中夜坐 陸游 
風露浩無際，星河淡欲傾。遙知竝船客，聞我詠詩聲。水鳥横江去，漁舟背月行。神清不成寐，隱几待窗明。
初到荆州 陸游 
萬里泛仙槎，歸來鬢未華。蕭蕭沙市雨，淡淡渚宮花。斷岸添新漲，高城咽晚笳。船窗一樽酒，半醉落烏紗。
醉歸 陸游 
持酒江頭到夕霏，愁城頓覺解重圍。澄波宜月移船看，醉面便風走馬歸。末路已驚添白髮，故人頻報上黄扉。彊隨官簿真成懶，乞我吳松舊釣磯。
出遊 陸游 
萬里崎嶇蜀道歸，荆州非復壯遊時。行吟自怪詩情减，坐睡人驚酒量衰。卷地風號雲夢澤，黏天草映伏波祠。一枝藤杖平生事，擊鼓開帆未恨遲。
大堤 陸游 
日晚大堤行，莽然千里平。天低垂曠野，風壯撼高城。列肆居茶估，連營宿戍兵。纍纍北門堠，泪盡望神京。
阻風 陸游 
沙市三日風，萬鼓鳴船頭。欲去不得發，卧對青燈幽。聽兒誦離騷，可以散我愁。微言入孤夢，怳與屈宋遊。睡起銅瓶響，欣然喚茶甌。吾道無淹速，風伯非所尤。
初發荆州 陸游 
淋漓牛酒起檣干，健櫓飛如插羽翰。破浪乘風千里快，開頭擊鼓萬人看。鵲聲不斷朝陽出，旗脚微舒宿雨乾。堪笑塵埃洛陽客，素衣如墨據征鞍。
泊公安縣 陸游 
秦關蜀道何遼哉，公安渡頭今始回。無窮江水與天接，不斷海風吹月來。船窗簾捲螢火閙，沙渚露下蘋花開。少年許國忽衰老，心折柁樓長笛哀。
劉郎浦夜賦 陸游 
平生遠遊心，睥睨萬里窄。今年下三巴，放浪浮七澤。菰蒲無遠近，但覺風索索。浪高星辰濕，天碧河漢白。十年散醉髮，未易著朝幘。守符倘可乞，來作瀟湘客。
小雨極凉舟中熟睡至夕 陸游 
舟中一雨掃飛蠅，半脱綸巾卧翠藤。清夢初回窗日晚，數聲柔櫓下巴陵。
岳陽樓 陸游  洞庭湖 岳阳楼
身如病鶴短翅翎，雨雪飄灑號沙汀。天風忽吹不得住，東下巴峽泛洞庭。軒皇張樂雖已矣，此地至今朝百靈。雄樓岌嶪鎮吳楚，我來舉手捫天星。帆檣纔放已隱隱，雲氣亂入何冥冥。黿鼉出没蛟鰐横，浪花遮盡君山青。黄衫仙翁喜無恙，袖劍近到城南亭。眼前俗子敗人意，安得與翁同醉醒。
再賦一絕 陸游  岳阳楼
江風吹雨濯征塵，百尺闌干爽氣新。不向岳陽樓上醉，定知未可作詩人。
乘大風發巴陵 陸游 
雪濺浪方作，翠颭山欲浮。奇哉萬頃湖，著我十丈舟。三老請避風，叱去非汝憂。神物識忠信，壯士憎滯留。擊鼓催挂帆，揮手别岳州。仰視群鵠翔，下闖百怪囚。衡湘清絕地，恨不從此遊。聊須百斛酒，往醉庾公樓。
通濟口 陸游 
朝發嘉魚縣，晚泊通濟口。睡起喜微凉，船窗一杯酒。長魚吹浪聲恐人，巨黿露背浮奫淪。今夕風生月復暗，寄語舟人更添纜。
醉書 陸游 
青草渡頭波接天，山翁吟嘯自悠然。朝餐偶過賣魚市，晚泊時逢迎荻船。投老未除遊俠氣，平生不作俗人緣。一樽酌罷玻璃酒，高枕窗邊聽雨眠。
南樓 陸游 
十年不把武昌酒，此日闌邊感慨深。舟楫紛紛南復北，山川莽莽古猶今。登臨壯士興懷地，忠義孤臣許國心。倚杖黯然斜照晚，秦吳萬里入長吟。
黄鶴樓 陸游 
手把仙人緑玉枝，吾行忽及早秋期。蒼龍闕角歸何晚，黄鶴樓中醉不知。江漢交流波渺渺，晋唐遺跡草離離。平生最喜聽長笛，裂石穿雲何處吹。
頭陀寺觀王簡栖碑有感偶餘眉州酒樽獨酌遂醉 陸游 
舟車如織喜身閑，獨訪遺碑草棘間。世遠空驚閲陵谷，文浮未可敵江山。老僧西逝新成塔，舊守東歸正掩關。笑我驅馳竟安往，夕陽飛鳥亦知還。
夜熱 陸游 
觸熱行萬里，煩促詎可論。泊船鄂州步，終日如炮燔。揺扇腕欲脱，揮汗白雨翻。推枕再三起，散髮臨前軒。秋近更漏長，天旱星宿繁。甘澍何時來，太息憂元元。
舟中偶書 陸游 
老子西遊萬里回，江行長夏亦佳哉。晝眠初起報茶熟，宿酒半醒聞雨來。漢口船開催疉鼓，淮南帆落亞高桅。四方本是丈夫事，白首自憐心未灰。
燈下讀書 陸游 
少年喜書策，白首意未足。幽窗燈一點，樂處超五欲。而况黄州路，小雨漁村宿。蕭蕭蒹葭聲，爲我洗暑毒。琅然誦經史，少倦兒爲續。何必效萊公，長夜醉畫燭。
泊三江口 陸游 
遲明離武昌，薄暮次黄岡。勿言觸熱行，一雨三日凉。北窗荻蕭蕭，南窗江茫茫。玄雲一池墨，碧綫半篆香。尚無車馬塵，况復爭奪場。徐行勿挂帆，此樂殊未央。
自雪堂登四望亭因歴訪蘇公遺跡至安國院 陸游 
我醉飛屐登孱顔，拄杖出没風烟間。三山葱曨鮫鰐靜，九關肅穆虎豹閑。幾年金骨煉緑髓，此日始得窮躋攀。老僊歸侍紫皇案，空有野水流淙潺。蜿蜒翠阜圍緑野，似嶺非嶺山非山。向來龍蛇滿雪壁，雷電下取何時還。名花亦已天上去，居人指似題詩處。九十一翁不識公，我抱此恨知無窮。
月下步至臨皋亭 陸游 
芒鞵踏松陰，迨此船未發。清遊豈無伴，三友風露月。山川鬱盤紆，鷗鷺浩滅没。當年老先生，想像散醉髮。浮生等昨夢，久已埋玉骨。吾儕幸彊健，何事拘簪笏。
發黄州泊巴河遊馬祈寺 陸游 
南望武昌山，北望齊安城。楚江萬頃緑，著我畫舫横。雲帆不須挂，鼉鼓不須鳴。淡然隱曲几，山水相逢迎。疏雨漏薄日，非陰亦非晴。晚泊巴河市，小陌聞屐聲。紫髯刑馬地，一怒江漢清。中原今何如，感我白髮生。
舟行蘄黄間雨霽得便風有感 陸游 
天青雲白十分晴，帆飽舟輕盡日行。江底魚龍貪晝睡，淮南草木借秋聲。好山縹緲何由住，華髮蕭條只自驚。莫怪時人笑疏懶，宦情元不似詩情。
南烹 陸游 
十年流落憶南烹，初見鱸魚眼自明。堪笑吾宗輕許可，坐令羊酪僣蓴羮。
泊蘄口泛月湖中 陸游 
炎天倦長路，月夕泛平湖。晃漾披銀闕，清寒住玉壺。釣絲縈藻荇，蓬艇入菰蒲。自別蜻蜓浦，斯遊十載無。
初見廬山 陸游  庐山
從軍憶在梁州日，心擬西征草捷書。鐵馬但思經太華，布帆何意拂匡廬。計謀落落知誰許，功業悠悠定已疏。尚喜東林尋舊社，月明清露濕芙蕖。
六月十四日宿東林寺 陸游 
看盡江湖千萬峰，不嫌雲夢芥吾胸。戲招西塞山前月，來聽東林寺裏鐘。遠客豈知今再到，老僧能記昔相逢。虚窗熟睡誰驚覺，野碓無人夜自舂。
舟過小孤有感 陸游 
小孤山畔峭帆風，又見烟鬟縹緲中。萬里客經三峽路，千篇詩費十年功。未嘗滿箸蒲芽白，先看堆盤鱠縷紅。商略人生爲何事，一蓑從此入空濛。
雁翅夾口小酌 陸游 
墟烟淡將散，江雨細欲無。回風吹衣襟，晴光滿菰蒲。隱几樂此時，清和如夏初。犬吠船丁歸，小市得美蔬。歡言酌清醥，侑以案上書。雖云泊江渚，何異歸林廬。
長風沙 陸游 
江水六月無津涯，驚濤駭浪高吹花。櫓聲已出雁翅浦，荻夾喜入長風沙。長風自古三巴路，檣竿參差雜烟樹。南船北船各萬里，凄凉小市相依住。歌呼雜沓燈火明，黄昏風死浪亦平。勞苦舟師剩沽酒，安穩明朝到池口。
泛小舟姑孰溪口 陸游 
姑溪綠可染，小艇追晚凉。棹進破樹影，波動揺星芒。荻深漁火明，風遠水草香。尚想錦袍公，醉眼隘八荒。坡陀青山冢，斷碣臥道旁。悵望不可逢，乘雲遊帝鄉。
明日再遊又賦 陸游 
舟中如甑炊，端坐畏暍死。未能踏增冰，且復呼艇子。纖纖新月低，玉鈎沈野水。微風生蘋末，塵抱真一洗。可憐黄山塔，突兀暮烟裏。依然十年前，看我行萬里。兩槳且勿揺，横舟小灘尾。得詩偶長吟，宿鷺爲驚起。
過采石有感 陸游 
短衣射虎早霜天，嘆息南山又七年。唾手每思雙羽箭，快心初見萬樓船。平波漫漫看浮馬，高柳陰陰聽亂蟬。明日重尋石頭路，醉鞍誰與共聮翩。
將至金陵先寄獻劉留守 陸游 
梁益羈遊道阻長，見公便覺意差彊。别都王氣半空紫，大將牙旗三丈黄。江面水軍飛海鶻，帳前羽箭射天狼。歸來要了浯溪頌，莫笑狂生老更狂。
登賞心亭 陸游 
蜀棧秦關歲月遒，今年乘興却東遊。全家穩下黄牛峽，半醉來尋白鷺洲。黯黯江雲瓜步雨，蕭蕭木葉石城秋。孤臣老抱憂時意，欲請遷都涕已流。
夜泊龍廟回望建康有感 陸游 
我醉行水上，身輕如飛烟。魚龍互悲嘯，伴我夜不眠。羽扇揮浮雲，月挂牛斗間。河漢横復斜，風露方浩然。坡陁石頭城，寂莫七百年。世事感予懷，竦身入青天。
將至京口 陸游 
臥聽金山古寺鐘，三巴昨夢已成空。船頭坎坎回帆鼓，旗尾舒舒下水風。城角危樓晴靄碧，林間雙塔夕陽紅。銅瓶愁汲中𤃩水，不見茶山九十翁。
荆谿館夜坐 陸游  洞庭湖
河漢無聲天正青，三三五五滿天星。草根冷露黏濕螢，幽人岸巾坐津亭。憶下瞿唐浮洞庭，陽臺繫船夢娉婷。朱門重重夜不扃，四山猿鳥啼青冥。人生無蒂風中萍，幸我夢斷狂已醒。繡韉金絡帯萬釘，何如故山鋤茯苓。
泝谿 陸游 
射的峰前禹廟東，短蓬三扇卧衰翁。閑攜清聖濁賢酒，重試朝南暮北風。水落痕留紅蓼節，雨來聲滿綠蒲叢。衝烟莫作匆匆去，擬看溪丁下釣筒。
歸雲門 陸游 
萬里歸來值歲豐，解裝鄉墅樂無窮。甑炊飽雨湖菱紫，篾絡迎霜野柿紅。壊壁塵埃尋醉墨，孤燈餅餌對鄰翁。微官行矣閩山去，又寄千巖夢想中。
月下自三橋泛湖歸三山 陸游 
素璧初升禹廟東，天風爲我送孤蓬。山横玉海蒼茫外，人在冰壺縹緲中。茅舍燈青聞吠犬，蘋汀烟淡見驚鴻。白頭尚耐清寒在，安得終年伴釣翁。
懷成都十韵 陸游 
放翁五十猶豪縱，錦城一覺繁華夢。竹葉春醪碧玉壺，桃花駿馬青絲鞚。鬭雞南市各分朋，射雉西郊常命中。壯士臂立緑絛鷹，佳人袍畫金泥鳯。椽燭那知夜漏殘，銀貂不管晨霜重。一梢紅破海棠回，數蘂香新早梅動。酒徒詩社朝暮忙，日月匆匆迭賓送。浮世堪驚老已成，虚名自笑今何用。歸來山舍萬事空，卧聽糟床酒鳴瓮。北窗風雨耿青燈，舊遊欲說無人共。
湖村秋曉 陸游 
劍閣秦山不計年，却尋剡曲故依然。盡收事業漁舟裏，全付光陰酒榼邊。平野曉聞孤唳鶴，澄湖秋浸四垂天。九關虎豹君休問，已向人間得地仙。
夜夢與宇文子友譚德稱會山寺若餞予行者明日黎明得子友書感嘆久之乃作此詩 陸游 
夜夢集山寺，二三佳友生。相顧慘不樂，若有千里行。在門僕整駕，臨道騅嘶鳴。我友顧謂我，天寒戒晨征。遲速要當到，徐驅勿貪程。丁寧及藥餌，依依有餘情。鄰鐘忽驚覺，鴉翻窗欲明。作詩謝我友，有使頻寄聲。
寒夜 陸游 
小隱謝城市，新寒尋褐袍。秋燈依壁暗，夜雨挾風豪。俗自隨時異，身寧與世鏖。殘年更何事，持蟹酌松醪。
偷閑 陸游 
老向人間未拂衣，偷閑聊喜息塵機。丹楓斷岸秋來早，淡日孤村客到稀。偶憶雪溪攜鶴去，却從雲肆買蓑歸。酒徒莫笑生涯别，久矣淵明悟昨非。
冬夜聞雁有感 陸游 
從軍昔戍南山邊，傳烽直照東駱谷。軍中罷戰壯士閑，細草平郊恣馳逐。洮州駿馬金絡頭，梁州毬場日打毬。玉杯傳酒和鹿血，女真降虜彈箜篌。大呼拔幟思野戰，殺氣當年赤浮面。南遊蜀道已低摧，猶據胡床飛百箭。豈知蹭蹬還江邊，病臂不復能開弦。夜聞雁聲起太息，來時應過桑乾磧。
書懷 陸游 
愁向東華蹋軟紅，暫歸舊隱樂無窮。石池洗藥涓涓水，漁艇投竿嫋嫋風。盡日醉醒菱唱裏，鄰家來往竹陰中。何須列戟長安第，四面雲山擁此翁。
湖中暮歸 陸游 
弄檝漁舟水濺衣，興闌却傍柳邊歸。風平别浦沈新月，日落前村鎖夕霏。乍起鷺行横野去，欲栖鴉陣暗天飛。詩情自合江湖老，敢恨功名與願違。
題齋壁 陸游 
葺得湖邊屋數椽，茅齋低小竹窗妍。墟烟寂歴歸村路，山色蒼寒釀雪天。性懶杯盤常偶爾，地偏雞犬亦翛然。早知栗里多幽事，虚走人間四十年。
新葺門屋 陸游 
林棲四壁空，百事從簡易。缺籬寒未補，幽戸夜不閉。東偏欲廣屋，厚費敢輕議。設關力可具，稚子請遂事。呀然兩竹扉，寜復志容駟。西山正當前，浩蕩納空翠。下臨漁樵路，横鎖風月地。惟愁俗客來，剥啄驚午睡。
吾廬 陸游 
吾廬雖小亦佳哉，新作柴門斸緑苔。拄杖每闌歸鶴入，釣船時帯夕陽來。墟烟隔水霏霏合，籬菊凌霜續續開。千里安期那可得，笑呼鄰父共傳杯。
冬夜泛舟有懷山南戎幕 陸游 
釣船東去掠新塘，船迮篷低露篛香。十里澄波明白石，五更殘月伴清霜。飄飄楓葉無時下，嫋嫋菱歌盡意長。誰信梁州當日事，鐵衣寒枕緑沉槍。
夢至成都悵然有作二首  其一 陸游 
春風小陌錦城西，翠箔珠簾客意迷。下盡牙籌閑縱博，刻殘畫燭戲分題。紫氍毹暖帳中醉，紅叱撥驕花外嘶。孤夢凄凉身萬里，令人憎殺五更雞。
夢至成都悵然有作二首  其二 陸游 
宦途元不羡飛騰，錦里豪華壓五陵。紅袖引行遊玉局，華燈圍坐醉金繩。階前汗血洮河馬，架上霜毛海國鷹。世事轉頭誰料得，一官南去冷如冰。
月夕 陸游 
開戸滿庭雪，徐看知月明。微風入叢竹，復作雪來聲。俗塵不待掃，凛然肝肺清。村深無漏鼓，鶴唳報三更。
將入閩夜行之雲門 陸游 
東騖並偏門，籃輿兀睡昏。紡燈穿壁罅，吠犬闖籬根。久客悲行役，清愁怯夢魂。餘生猶幾出，回首付乾坤。
山中觀殘菊追懷眉山師伯渾 陸游 
空山菊花瘦如棘，傾倒滿地枝三尺。陰風冷雨不相貸，爛草蒼苔共狼藉。人雖委棄渠自香，詎必泛酒登華堂。君不見仁人志士窮死眉山陽，空使後世傳文章。
自雲門之陶山肩輿者失道行亂山中有茅舍小塘極幽邃求見主人不可意其隱者也 陸游 
陂池幽處有茅堂，井臼蕭條草樹荒。小鴨怯波時聚散，病蔬傷蠧半青黄。童兒衝雨收魚網，婢子聞鐘上佛香。我亦暮年思屏迹，數椽何計得連牆。
冬夜聽雨戲作二首  其一 陸游 
少年交友盡豪英，妙理時時得細評。老去同參惟夜雨，焚香卧聽畫簷聲。
冬夜聽雨戲作二首  其二 陸游 
繞簷點滴如琴筑，支枕幽齋聽始奇。憶在錦城歌吹海，七年夜雨不曾知。
適閩 陸游 
春殘猶看少城花，雪裏來嘗北苑茶。未恨光陰疾駒隙，但驚世界等河沙。功名塞外心空壯，詩酒樽前髮已華。官柳弄黄梅放白，不堪倦馬又天涯。
欲行雨未止 陸游 
幽幔依燈影，空階送雨聲。蹔歸仍客路，投老倍鄉情。眼澀書難讀，心揺夢易驚。病多常怕醉，酒盡却思傾。
比作陳下瓜麴釀成奇絕屬病瘍不敢取醉小啜而已 陸游 
翠蔓扶疏采擷忙，麴生糸出古淮陽。蹋成明月團團白，釀作新鵝淡淡黄。醅甕秋凄驚凛冽，糟床夜注愛淋浪。西齋幽事新成譜，首爲高人著此方。
大雨中離三山宿天章寺 陸游 
苦雨催寒不肯晴，晚來餘勢更縱横。雲如山壞長空黑，風似潮回萬木傾。要借關河供遠眼，不辭泥淖困初程。解衣一笑僧窗下，幾兩青鞵了此生。
早飯干溪蓋干吉故居也 陸游 
劍外歸來席未温，南征浩蕩信乾坤。峰回內史曾遊地，竹暗仙人舊隱村。白髮孤翁鉏麥壟，茜裙小婦闖籬門。行行莫動鄉關念，身似流槎豈有根。
贈楓橋化城院老僧 陸游 
老宿禪房裏，深居罷送迎。爐紅豆萁火，糝白芋魁羮。毳衲年年補，紗燈夜夜明。門前霜半寸，笑我事晨征。
雙橋道中寒甚 陸游 
裂面霜風快似鎌，重重裘袴晚仍添。梅當官道香撩客，山逼籃輿翠入簾。男子坐爲衣食役，年光常向道途淹。古來共說還家樂，豈獨全軀畏楚鉗。
行牌頭奴寨之間皆建炎末避賊所經也 陸游 
今朝霜薄風氣和，霽色滿野行人多。沙平水淺木葉下，揺檝渡口生微波。建炎避兵奔竄地，誰料白首重經過。四十餘年萬事改，惟有青嶂高嵯峨。安得西國蒲萄酒，滿酌南海鸚鵡螺。侑以吳松長絲之玉鱠，送以邯鄲皓齒之清歌。向來喪亂汝所記，大地凛凛憂干戈。偶然不死到老大，爲底苦惜朱顔酡。
早發奴寨 陸游 
暖徹衣篝蠟炬明，鄰雞喔喔促殘更。丈夫雖有四方志，客子終悲千里行。月落龍蛇蟠木影，山空風雨起灘聲。上車莫恨晨霜冷，又得修途一日晴。
題繡川驛 陸游 
繡川池閣記曾遊，落日欄邉特地愁。白首即今行萬里，淡烟依舊送孤舟。歸心久負鱸魚鱠，春色初回杜若洲。會買一蓑來釣雨，憑誰先爲謝沙鷗。
夜行宿湖頭寺 陸游 
卧載藍輿黄葉村，疏鐘杳杳隔谿聞。清霜十里伴微月，斷雁半行穿亂雲。去國不堪心破碎，平戎空有膽輪囷。泗濱樂石應如舊，誰勒中原第一勲。
衢州道中作 陸游 
耿耿孤忠不自勝，南來清夢遶觚稜。驛門上馬千峰雪，寺壁題詩一硯冰。疾病時時須藥物，衰遲處處少交朋。無情最恨寒沙雁，不爲愁人說杜陵。
過靈石三峰二首  其一 陸游 
奇峰迎馬駭衰翁，蜀嶺吳山一洗空。拔地青蒼五千仞，勞渠蟠屈小詩中。
過靈石三峰二首  其二 陸游 
曉日曈曨雪未殘，三峰傑立插雲間。老夫合是征西將，胸次先收一華山。
宿僊霞嶺下 陸游 
吾生真是一枯蓬，行徧人間路未窮。暫聽朝雞雙闕下，又騎羸馬萬山中。重裘不敵晨霜力，老木爭號夜谷風。切勿重尋散關夢，朱顔改盡壯圖空。
道中病瘍久不飲酒至魚梁小酌因賦長句 陸游 
我行浦城道，小疾屏杯酌。癬疥何足言，亦復妨作樂。此身會當壊，百歲圴電雹。胡爲過自惜，憊卧困鍼烙。未嘗膾噞喁，况敢烹郭索。今朝寓空驛，窗戸寒寂寞。悠然忽自笑，頓解貪愛縛。紅燭映緑樽，奇哉萬金藥。
宿魚梁驛五鼓起行有感二首  其一 陸游 
憶從南鄭客成都，身健官閑一事無。分騎霜天伐狐兔，張燈雪夜擲梟盧。百憂忽墮新衰境，一笑難尋舊酒徒。投宿魚梁溪遶屋，五更聽雨擁篝爐。
宿魚梁驛五鼓起行有感二首  其二 陸游 
少時談舌坐生風，管葛奇才自許同。閉戶著書千古計，變名學劍十年功。酒醒頓覺狂堪笑，睡起方知夢本空。他日故人能憶我，葛僊磯畔覓漁翁。
夢藤驛二首  其一 陸游 
倦馬投孤驛，一峰青壓門。蕭條秋浦路，荒陋夜郎村。地瘴霜常薄，林深日易昏。百年常作客，排悶近清樽。
夢藤驛二首  其二 陸游 
又入千山去，真成萬里行。履霜常早駕，秉炬或宵征。古驛怪藤合，荒陂群雁鳴。客中常少睡，歸夢若爲成。
梅花絕句十首  其一 陸游 
空谷佳人洛浦仙，洗粧真態更嬋娟。廣平莫倚心如鐵，撩起清愁又破禪。
梅花絕句十首  其二 陸游 
月中疏影雪中香，只爲無言更斷腸。曾與詩翁定花品，一丘一壑過姚黄。
梅花絕句十首  其三 陸游 
折得梅花愧滿顔，文書堆案正如山。輸君一覺翛然夢，長在清泉白石間。
梅花絕句十首  其四 陸游 
濯錦江邊憶舊遊，纒頭百萬醉青樓。如今莫索梅花笑，古驛燈前各自愁。
梅花絕句十首  其五 陸游 
蜀王小苑舊池臺，江北江南萬樹梅。只怪朝來歌吹閙，園官已報五分開。
梅花絕句十首  其六 陸游 
湖上梅花手自移，小橋風月最相宜。主人歲歲常爲客，莫怪幽香怨不知。
梅花絕句十首  其七 陸游 
吾州古梅舊得名，雲蒸雨漬緑苔生。一枝只好儈窗看，莫售千金入鳯城。
梅花絕句十首  其八 陸游 
探春歲歲在天涯，醉裏題詩字半斜。今日谿頭還小飲，冷官不禁看梅花。
梅花絕句十首  其九 陸游 
池館登臨雪半消，梅花與我兩無聊。青羊宮裏應如舊，腸斷春風萬里橋。
梅花絕句十首  其一○ 陸游 
今年真負此花時，醉帽何曾插一枝。漸老情懷多作惡，不堪還作送梅詩。
對酒 陸游 
識字記姓名，擊劍一人敵。孫吳相斫書，了解亦何益。不如黄金罍，瀲瀲春波碧。欣然對之笑，未飲愁已釋。白頭生黑絲，蒼顔桃李色。金丹空九轉，正恐無此力。朝飲績五斗，莫飲髠一石。寄謝采芝翁，無爲老青壁。
遣興 陸游 
西州落魄九年餘，濯錦江頭已結廬。誰遣徑歸朝鳳闕，不令小住奉魚書。塵埃眯目詩情盡，疾病侵人酒興疏。寄語鶯花休入夢，世間萬事有乘除。
建安雪 陸游 
建溪官茶天下絕，香味欲全須小雪。雪飛一片茶不憂，何況蔽空如舞鷗。銀瓶銅碾春風裏，不枉年来行萬里。從渠荔子腴玉膚，自古難兼熊掌魚。
雪晴至後園二首  其一 陸游 
病扶藤杖覓殘梅，牢落情懷怕酒杯。約束園丁勤灑掃，新年作意待春来。
雪晴至後園二首  其二 陸游 
寶馬東風擁犢車，碧雞坊裏擅豪華。南来強作尋春夢，何處如今更有花。
開元暮歸 陸游 
白髮書生不自珍，天涯又作宦遊身。谿橋烟淡偏宜晚，野寺花遲未覺春。日暖登山思謝屐，病餘漉酒負陶巾。茹芝却粒平生事，回首巖扉一愴神。
書懷 陸游 
濯錦江頭成昨夢，紫芝山下又新年。久因多病疏雲液，近爲長齋進玉延。啼鳥傍簷春寂寂，飛花掠水晚翩翩。支離自笑生涯别，一炷爐香繡佛前。
遊鳳皇山 陸游 
窮日文書有底忙，幅巾蕭散集山堂。一樽病起初浮白，連焙春遲未過黄。坐上清風隨麈柄，歸途微雨發松香。臨溪更覓投竿地，我欲時来小作狂。
園中雜書四首  其一 陸游 
蕭蕭慈竹鳥呼風，宛似山光小閣東。剩欲杖藜尋昨夢，更添紅綻緑陰中。
園中雜書四首  其二 陸游 
北窗看鏡意凄然，夢斷梁州已七年。獵獵綵旗春日晚，不堪花外見鞦韆。
園中雜書四首  其三 陸游 
筍生密密復疏疏，来看偏宜曉雨餘。乞與人間作圖畫，幅巾短褐小籃輿。
園中雜書四首  其四 陸游 
殘花委地筍掀泥，香椀詩囊到處攜。幽夢欲成誰喚覺，半窗斜日鷓鴣啼。
烹茶 陸游 
麴生可論交，正自畏中聖。年来衰可笑，茶亦能作病。噎嘔廢晨飱，支離失宵暝。是身如芭蕉，寧可與物競。兔甌試玉塵，香色兩超勝。把玩一欣然，爲汝烹茶竟。
病中久止酒有懷成都海棠之盛 陸游 
碧雞坊裏海棠時，彌月兼旬醉不知。馬上難尋前夢境，樽前誰記舊歌辭。目窮落日橫千嶂，腸斷春風把一枝。說與故人應不信，茶烟禪榻鬢成絲。
北齋 陸游 
新竹侵幽幔，疏蓮散遠汀。研朱朝點易，搗蘖夜潢經。巖壑知心賞，琴樽樂性靈。會當煩太史，一奏少微星。
出塞曲 陸游 
千騎爲一隊，萬騎爲一軍。朝踐狼山雪，暮宿榆關雲。將軍羽箭不虛發，直到祁連無雁群。隆隆春雷收陣鼓，蜿蜿驚蛇射生弩。落蕃遺民立道邊，白髮如霜泪如雨。褫魄胡兒作窮鼠，競裹頭顱不敢語。陣前乞降馬前舞，檄書夜入黄龍府。
思故山 陸游 
千金不須買畫圖，聽我長歌歌鏡湖。湖山奇麗說不盡，且復爲子陳吾廬。柳姑廟前魚作市，道士莊畔菱爲租。一彎畫橋出林薄，兩岸紅蓼連菰蒲。陂南陂北鴉陣黑，舍西舍東楓葉赤。正當九月十月時，放翁艇子無時出。舩頭一束書，舩後一壺酒。新釣紫鱖魚，旋洗白蓮藕。從渠貴人食萬錢，放翁癡腹常便便。暮歸稚子迎我笑，遥指一抹西村烟。
送錢仲耕修撰 陸游 
姑孰溪邊識勝流，十年重見豈人謀。自應客路難爲别，不是陽關作許愁。儤直公看鼇禁月，倦遊我夢鏡湖秋。殷勤爲報中朝舊，睡足平生是建州。
建寧重五 陸游 
霏微入戸黄梅雨，磊落堆盤碧筒黍。病来一滴不飲酒，但嗅菖蒲作端午。人生忽忽東逝波，白頭奈此節物何。去年已作歸州客，今年建州更愁絕。歸州猿吟鳥啼裏，屈沱醉歸詩滿紙。即今憶此那可得，西望歸州三嘆息。
雨晴至園中 陸游 
入夏經月雨，園路久已荒。今朝偶一到，蒿艾如人長。豈惟鼃黽豪，頗覺蜂蝶狂。悵然懷故山，舍東百本桑。迨此積雨餘，枝葉沃以光。父老適相遇，藉草揮一觴。一觴頽然醉，笑語相扶將。賦詩示兒子，此樂未易忘。
夏日三首  其一 陸游 
微風過中庭，庭樹颯有聲。穿簾徐入座，巾屨有餘清。
夏日三首  其二 陸游 
展畫發古香，弄筆娛晝寂。是中亦何好，使我喜忘食。
夏日三首  其三 陸游 
呼兒整吾駕，駕言返林廬。可使臨老眼，常親吏文書。
發書畫還故山戲書 陸游 
昨日遣畫笥，今日發書簏。空齋惟一床，窗影亂風竹。平生鑽故紙，夙好老尤篤。奇哉掃除盡，蟬蛻三萬軸。豈惟息煩心，亦足養病目。從渠褦襶生，自獻公車牘。
白髮 陸游 
白髮千莖緑鬢稀，臥看鵷鷺刺天飛。平生竊鄙貢公喜，故里但思陶令歸。清坐了無書可讀，殘年賴有佛堪依。君看世事皆虚幻，屏酒長齋豈必非。
懷譚德稱 陸游 
譚子文章舊有聲，幾年同客錦官城。江樓列炬千鍾飲，花市聮鞍一字行。人世絕知非昨夢，天真堪笑博浮名。空齋獨夜蕭蕭雨，枕上詩成夢不成。
客思二首  其一 陸游 
千里關山道路賒，可憐客子費年華。杯觴灧灧紅燒酒，風露盈盈紫笑花。孤月有情来海嶠，雙魚無信到天涯。此生那得常飄泊，歸臥東溪弄釣車。
客思二首  其二 陸游 
兩鬢星星久倦遊，凄涼況復寓南州。未甘蟋蟀專清夜，已嘆梧桐報素秋。綺語安能敵生死，熱官正欲快恩讐。空堂飽作東歸夢，夢泊嚴灘月滿舟。
建安遣興六首  其一 陸游 
建安酒薄客愁濃，除却哦詩事事慵。不許今年頭不白，城樓殘角寺樓鐘。
建安遣興六首  其二 陸游 
錦城重到嘆無期，忽憶書臺步月時。白浪黏天鮫鰐橫，夢中識路亦何爲。
建安遣興六首  其三 陸游 
今歲清詩欠百篇，強尋筆硯意茫然。秋風有句君知否，合在嚴光釣瀨邊。
建安遣興六首  其四 陸游 
古今清絕沅湘路，臥想蒲帆十幅開。不是避人思遠適，肺肝塵土要詩才。
建安遣興六首  其五 陸游 
緑沈金鎖少時狂，幾過秋風古戰場。夢裏都忘閩嶠遠，萬人鼓吹入平涼。
建安遣興六首  其六 陸游 
刺虎騰身萬目前，白袍濺血尚依然。聖時未用驍騰將，虚老龍門一少年。
病起偶到復庵 陸游 
經旬羸臥怯登臨，偶憶東庵試一尋。新竹初成迷棧路，斷雲不散抱城陰。陂池緑靜龜魚樂，亭館蒼涼草樹深。欲把一杯無奈懶，病来觸目動歸心。
前有樽酒行二首  其一 陸游 
虛堂雨過生涼颸，勸君一醉君勿辭。去年不知今歲事，明年萬事今得知。舊時扶床同戲兒，還鄉問訊令人悲。冢丘累累在者誰，紙錢雨濕抱樹枝。君去六十有幾時，更望七十何其癡。求師學道亦已遲，謝客努力從鴟夷。
前有樽酒行二首  其二 陸游 
緑酒盎盎盈芳樽，清歌嫋嫋留行雲。美人千金織寶裙，水沈龍腦作燎焚。問君胡爲慘不樂，四紀妖氛暗幽朔。諸人但欲口擊賊，茫茫九原誰可作。丈夫可爲酒色死，戰場橫屍勝床第。華堂樂飲自有時，少待擒胡獻天子。
遊南塔院 陸游 
小破文書夢，閑成杖履遊。澗幽泉激激，院靜竹修修。病骨涼如洗，歸心浩莫收。舩輕不載石，一葉亂沙鷗。
感懷 陸游 
半年建安城，士友闕還往。出門每太息，還舍猶惝怳。有酒誰與傾，得句空自賞。疏直觸人情，低回泚吾顙。豈無佳山水，正爾寄夢想。何當載親朋，烟浦揺兩槳。
雨夜 陸游 
一雨遂通夕，安眠失百憂。窗扉淡欲曉，枕簟凜生秋。畫燭爭碁道，金尊數酒籌。依然錦城夢，忘却在南州。
夜坐偶書 陸游 
衰髮蕭疏雪滿簪，莫年光景易駸駸。已甘身作溝中斷，不願人知爨下音。病鶴摧頽分薄俸，悲蛩斷續和微吟。向来誤有功名念，欲挽天河洗此心。
長歌行 陸游 
人生宦遊亦不惡，無奈從来宦情薄。既不能短衣射虎在南山，又不能鬬雞走馬宴平樂。惟有釣舩差易具，問君胡爲不歸去。片雲雨暗玉笥峰，斜日人爭石旗渡。渡頭酒壚堪醉眠，白酒醇釅鱸魚鮮。菰米如珠炊正熟，蓴羮似酪不論錢。翁唱菱歌兒舞櫂，醉耳那知朝市閙。城門幾度送迎官，睡擁亂蓑呼未覺。
雨夜不寐觀壁間所張魏鄭公砥柱銘 陸游 
疾風三日橫吹雨，竹倒荷傾可憐汝。空堂無人夜向中，臥看床前燭花吐。壯懷耿耿誰與論，榰床老龜不能語。世間豈無一好漢，叱咤喑嗚力如虎。壁間三丈砥柱銘，貞觀太平如更覩。何當鼓吹渡河津，下馬觀碑馳馬去。
客談荆渚武昌慨然有作 陸游  洞庭湖
去歲出蜀初東遊，峨舸大艑下荆州。便風轉頭五百里，吟嘯已在黄鶴樓。戲拈鐵笛吹出塞，水涌月落魚龍愁。明朝喧傳古仙過，碧玉带束黄絁裘。豈知一官自桎梏，簿書期會無時休。豐城寶劍已化久，我自吐氣冲斗牛。洞庭四萬八千頃，蟹舍正對蘆花洲。速脫衣冠挂神武，散髮爛醉垂虹秋。
書懷 陸游 
青城結雲巢，擬住三千年。御風偶南遊，萬里棲紫烟。翠裘緑玉杖，白日凌青天。招呼方瞳翁，邂逅鳥爪仙。朝咏陰陽歌，暮誦道德篇。玉童持碧簡，笙鶴来翩翩。海邊武夷山，小留賞宿緣。火食非所樂，巾褐常翛然。清時未免出，頗息世俗傳。行矣秋風高，去采玉井蓮。
平生 陸游 
平生涉世似虚舟，不著胸中一點愁。已用浮雲看富貴，肯緣華屋嘆山丘。戴溪寒釀千峰雪，嚴瀨聲酣七里秋。好景人間隨處有，未埋白骨且閑遊。
自詠 陸游 
遊戲人間歲月多，癡頑將奈此翁何。放開繩箠牛初熟，照破乾坤鏡未磨。日落苔磯閑把釣，雨餘篷舵亂堆蓑。明朝不見知何處，又向江湖醉踏歌。
池亭夜賦 陸游 
池上小亭幽，清宵秉燭遊。荷盤時瀉露，螢火早知秋。有感歲時速，無聲河漢流。殊方不堪住，歸夢繞滄洲。
雨夜偶書 陸游 
高臥空堂風雨来，更闌頻看燭花摧。新涼蕭爽秋期近，多病侵尋老境催。萬事極知終變滅，一官那得久低回。床頭幸有楞伽在，更炷爐香手自開。
思歸 陸游 
平生無宦情，方外久浪迹。往来梁益間，一笑頗自得。花穠錦城酒，月白瞿塘笛。咿啞下江櫓，跌宕登山屐。巴東烟雨秋，渭上風雪夕。至今客枕夢，萬里不能尺。誰知建安城，觸目非夙昔。冥冥瘴霧細，瀲瀲蠻江碧。出門無交朋，嗚呼吾何適。歸哉故山路，詎必須暖席。
客懷 陸游 
客懷耿耿向誰語，世事茫茫空自知。堅坐懶窮牛渚怪，倦遊何恨雁門踦。眼前客共一杯酒，身後人傳千首詩。報與故交當賀我，計歸猶及菊花時。
伏中官舍極涼戲作 陸游 
盡障東西日，洞開南北堂。漏從閑處永，風自遠来涼。客愛炊菰美，僧誇瀹茗香。曉来秋色起，肅肅滿筠床。
夢與劉韶美夜飲樂甚 陸游 
死生契濶十年餘，欲話交情涕已濡。夢裏偶同清夜宴，醉中猶攬故人鬚。岸巾談笑今誰記，滿腹詩書只自愚。我亦與公同此病，早收身世老江湖。
暑夜 陸游 
毒暑彌三伏，微涼起二更。月窗風竹亂，烟渚露荷傾。寂寞借書讀，清羸扶杖行。無功耗官廩，太息負平生。
客意 陸游 
山行曳杖水拏舟，走遍茫茫禹畫州。蝴蝶夢魂常是客，芭蕉身世不禁秋。早因食少妨高臥，晚憶茶甘作遠遊。龍焙一嘗端可去，無心更爲荔枝留。
夜香 陸游 
投老誤乘傳，竊食慚無功。清夜一炷香，實與天心通。忤物雖至愚，許國猶孤忠。一念倘自欺，百年寧有終。上帝職造化，生殺操至公。稽首矢此心，其敢累兒童。
柴懷叔殿院世綵堂 陸游 
卷服貂冠世間有，榮悴紛紛翻覆手。不如御史老莱衣，世綵堂中奉春酒。北斗爲觴山作豆，鳳竹鸞絲太中壽。今年宗祀降恩綸，太中拜前公拜後。嗚呼人誰無父母，盛事有及公家否。萬鍾苦晚三釜薄，人生此恨十八九。我欲殺青書孝友，愧非太史馬牛走。聖朝若遣采詩官，尚可爲公圖不朽。
月夜 陸游 
小醉初醒月滿床，玉壺銀闕不勝涼。天風忽送荷香過，一葉飄然憶故鄉。
雙清堂夜賦 陸游 
陸子病少間，獨臥谿上堂。人靜魚自躍，風定荷更香。素月行中天，流螢失孤光。歸鳥飛有聲，度此十里塘。嗟我獨何事，遲暮客異鄉。太息搔短髮，起視夜未央。
采蓮三首  其一 陸游 
蘸水朱扉不上關，采蓮小舫夜深還。一樽何處無風月，自是人生苦欠閑。
采蓮三首  其二 陸游 
雲散青天挂玉鈎，石城艇子近新秋。風鬟霧鬢歸来晚，忘却荷花記得愁。
采蓮三首  其三 陸游 
帝青天映麴塵波，時有遊魚動緑荷。回首家山又千里，不堪醉裏聽吴歌。
橋南納涼 陸游 
曵杖来追柳外涼，畫橋南畔倚胡床。月明舩笛參差起，風定池蓮自在香。半落星河知夜久，無窮草樹覺城荒。碧筒莫惜頽然醉，人事還隨日出忙。
芒屨 陸游 
芒屨一雙青，笻枝九節輕。登山猶健在，投檄太遲生。滿意竹風冷，入懷溪月明。清秋故不遠，回首憶蓴羮。
荔子絕句二首  其一 陸游 
驛騎星馳亦快哉，筠籠露濕手親開。不應相與無平素，曾忝戎州刺史来。
荔子絕句二首  其二 陸游 
放翁遊蜀十年回，病眼茫茫每懶開。怪底酒邊光景别，方紅江緑一時来。
官舍夙興 陸游 
朝陽淡淡挂窗櫺，桐葉無風忽自零。不復扶頭傾白墮，但知臨目養黄寧。新蔬带露来幽圃，修綆飛泉灑廣庭。一出文書又圍繞，正應高臥盡頽齡。
書懷 陸游 
功名富貴兩茫茫，惟有躬耕策最長。吏牘沈迷妨養疾，囊衣結束待還鄉。洲中未種千頭橘，宅畔先栽百本桑。書寄子公吾自懶，故人不是總相忘。
風月 陸游 
老来苦無伴，風月獨見知。未嘗費招呼，到處相娛嬉。披襟萬里快，弄影三更奇。淋漓蜀苑酒，散落江樓詩。狂歌撼山川，醉墨飛蛟螭。聊將調俗子，更遣半生疑。
大將出師歌 陸游 
將軍北伐辭前殿，恩詔催排苑中宴。紫陌驚塵中使来，青門立馬群公餞。繡旗雜沓三十里，畫鼓敲鏗五千面。行營暮宿咸陽原，滿朝太息傾都羨。天聲一震胡已亡，捷書奕奕如飛電。高秋不閉玉關城，中夜罷傳青海箭。山川圖籍上有司，張掖酒泉開郡縣。還朝策勛兼將相，詔假黄鉞調金鉉。丈夫未遇誰得知，昔日新豐笑貧賤。
婕妤怨 陸游 
妾昔初去家，鄰里持車箱。共祝善事主，門戸望寵光。一入未央宫，顧盼偶非常。穉齒不慮患，傾身保專房。燕婉承恩澤，但言日月長。豈知辭玉陛，翩若葉隕霜。永巷雖放棄，猶慮重謗傷。悔不侍宴時，一夕稱千觴。妾心剖如丹，妾骨朽亦香。後身作羽林，爲國死封疆。
移疾 陸游 
朝来移疾臥虚堂，暫屏文書日更長。鷗鷺近人情漸熟，簾櫳欲雨意先涼。紗巾自照清池影，蕊笈閑銷古篆香。莫恨微霜侵緑鬢，爲渠歇盡少年狂。
病中懷故廬 陸游 
我家山陰道，湖山淡空濛。小屋如舴艋，出沒烟波中。天寒橘柚黄，霜落䆉稏紅。祈蠶簫鼓閙，賽雨雞豚空。叉魚有竭作，刈麥無遺功。去年一月留，行役嗟匆匆。今年歸興動，艤舟待秋風。社飲可欠我，寄書約鄰翁。
夏夜不寐有賦 陸游 
急雨初過天宇濕，大星磊落纔數十。饑鶻掠簷飛磔磔，冷螢墮水光熠熠。丈夫無成忽老大，箭羽凋零劍鋒澀。徘徊欲睡復起行，三更猶凭闌干立。
緑淨亭晚興 陸游 
緑淨亭邊物色奇，放翁睡起曵笻枝。新涼已似雁来後，微雨却如梅熟時。緑竹成陰藏細棧，朱闌倒影入清池。登臨獨恨非吾土，不爲城頭畫角悲。
憶山南二首  其一 陸游 
貂裘寶馬梁州日，盤槊橫戈一世雄。怒虎吼山爭雪刅，驚鴻出塞避雕弓。朝陪策畫青油裏，暮醉笙歌錦幄中。老去據鞍猶矍鑠，君王何日奏膚功。
憶山南二首  其二 陸游 
醉墨淋漓酒百杯，轅門山色碧崔嵬。打毬駿馬千金買，切玉名刀萬里来。結客漁陽時遣簡，踏營渭北夜衘枚。十年一夢今誰記，閉置車中只自哀。
夕雨二首  其一 陸游 
屣履行莎徑，移床臥草亭。風聲雜溪瀨，雨氣挾龍腥。奕奕空中電，昏昏雲罅星。徂年又如許，吾鬢得長青。
夕雨二首  其二 陸游 
獨夜初傳漏，空齋半掩扉。候蟲燈下語，水鳥雨中歸。客舍愁彈劍，京塵怯化衣。故人招隱意，字字莫相違。
試茶 陸游 
北窗高臥鼾如雷，誰遣香茶挽夢回。緑地毫甌雪花乳，不妨也道入閩来。
莆陽餉荔子 陸游 
江驛山程日夜馳，筠籠初折露猶滋。星毬皺玉雖奇品，終憶戎州緑荔枝。
初秋書懷 陸游 
二十年前已二毛，即今何恨鬢蕭騷。孤燈自伴詩情苦，俗子從嫌醉眼高。烟外暮鐘来遠寺，雨餘秋漲集空壕。思歸更向文書懶，此手惟堪把蟹螯。
建州絕無芡意頗思之戲作 陸游 
鄉國雞頭賣早秋，緑荷紅縷最風流。建安城裏西風冷，白棗堆盤看却愁。
憶昔 陸游 
憶昔西遊變姓名，獵圍屠肆狎豪英。淋漓縱酒滄溟窄，慷慨狂歌華岳傾。壯士有心悲老大，窮人無路共功名。生涯自笑惟詩在，旋種芭蕉聽雨聲。
客思 陸游 
裘馬平生喜遠遊，暮年憔悴向南州。文書與睡中分日，衰病和愁總怕秋。無復雪郊看射虎，但思烟浦聽呼牛。還家誰道無餘俸，倒槖猶堪買釣舟。
初秋夢故山覺而有作四首  其一 陸游 
陂水白茫茫，草烟濕霏霏。牧童一聲笛，落日無餘暉。遥山已漸隱，村巷亞竹扉。老翁延我入，苦謝柿栗微。幸逢歲有秋，一醉君勿違。念此動中懷，命駕吾將歸。
初秋夢故山覺而有作四首  其二 陸游 
犬吠舍前後，月明村東西。岸草蛩亂號，庭樹鳥已栖。我僕城中還，擔頭有懸雞。小兒勸我飲，村酒拆赤泥。我醉不自覺，頹然葛巾低。著書笑蒙莊，茗艼物自齊。
初秋夢故山覺而有作四首  其三 陸游 
昔我東歸時，父老迎舩頭。開篷相勞苦，怪我領雪稠。故山何負君，且作數月留。豈知席未暖，疋馬来南州。蠻花四時紅，瘴霧日夜浮。歸哉不可遲，勿與婦子謀。
初秋夢故山覺而有作四首  其四 陸游 
杜宇真吾交，勸去恨不速。忠告輸肝肺，厚意均骨肉。陋哉鷓鴣語，揣我貧念禄。竹雞更鄙淺，泥淖憂車軸。秋風嚴瀨清，春雨戴溪緑。行矣勿復疑，照影巾一幅。
寓嘆 陸游 
千載前人每暗同，眼邊俗客馬牛風。作文要可張子布，飲酒思從陳孟公。半世氛埃成潦倒，幾時蓑釣入空濛。一庵處處皆堪老，莫怕無山著此翁。
雙清堂醉臥 陸游 
客裏逢秋醉似泥，空堂獨臥意凄迷。亂號庭樹西風急，斜挂城樓北斗低。末路敢貪請鶴料，微官久厭駕雞棲。平生玉局經行地，擬乞冰衘隱剡溪。
醉書 陸游 
半年愁病劇，一雨喜涼新。稍與藥囊遠，初容酒醆親。浩歌驚世俗，狂語任天真。我亦輕餘子，君當恕醉人。
憶唐安 陸游 
南鄭戍還初過蜀，朝衫與鬢猶爭緑。逢春飲酒似長鯨，醉裏千篇風雨速。唐安池館夜宴頻，瀲瀲玉船揺畫燭。紅索琵琶金縷花，百六十絃彈法曲。曲終却看舞霓裳，嫋嫋宫腰細如束。明朝解酲不用酒，起尋百畝東湖竹。歸吳寂寞時自笑，縱有詩情誰省録。今年二頃似可謀，去斸雲根結茅屋。
秋懷二首  其一 陸游 
暮年身世轉悠悠，又向天涯見早秋。昨夜月明今夜雨，關人何事總成愁。
秋懷二首  其二 陸游 
星斗闌干河漢流，建州風物更禁秋。年来多病題詩懶，付與鳴蛩替說愁。
晝臥聞碾茶 陸游 
小醉初消日未晡，幽窗催破紫雲腴。玉川七盌何須爾，銅碾聲中睡已無。
月下獨行橋上 陸游 
新秋未再旬，月露已浩然。放翁一幅巾，與影俱翩僊。飛橋挂澄谿，幽竇鳴細泉。開歲纔俛仰，已近揺落天。殊方久滯留，感此歲月遷。歸来看青燈，悄愴不得眠。
夜意 陸游 
火雲夕方收，草露秋已白。堂空燈欲翳，壁壞蟲自嘖。四顧寂無人，獨立岸吾幘。窮通何足論，等是百年客。何能爲一飽，半世出下策。布帆幸無恙，誰謂江海迮。
秋夜書懷 陸游 
斷香漠漠繞藤床，新月娟娟轉畫廊。鄉遠每勞千里夢，雨慳未放九秋涼。衰遲分作驥伏櫪，斂退敢求錐出囊。剩喜今年有奇事，嚴遵灘下繫歸航。
思故廬 陸游 
平生一束書，不爲屋廬計。微官寄郵傳，俯仰閱半世。草堂白雲邊，日夜長松桂。柴門入幽夢，落日亂蟬嘒。宦遊有何好，海角愁瘴癘。拂衣便可耳，勿使老春薺。
雨夜 陸游 
小雨初涼夜，殘燈欲暗時。病多愁近酒，心弱怯題詩。舊友殊方少，歸耕晚歲宜。回頭語孤影，此意有君知。
北窗哦詩因賦二首  其一 陸游 
二十年來賦遠遊，一窗又復寄南州。雙鵝戲雨陂塘曉，亂葉飄風院落秋。顔鬢蹉跎愁覽鏡，江山重復怯登樓。平生事業詩千首，殘稿從敎處處留。
北窗哦詩因賦二首  其二 陸游 
露下螢飛仲秋月，山圍水繞建安城。病多不辨酒中聖，身遠且令心太平。數卷蠧書行老矣，一盂蔬飯太憎生。白雲只在簷間宿，聽我清宵詠句聲。
俶裝 陸游 
絕物離人恨未能，聊爲旦過打包僧。蹇驢渺渺秋山雨，孤榻昏昏夜店燈。酒量已隨詩共退，客愁仍與病相乘。頹然衰颯嗟誰識，俠氣當年蓋五陵。
追感梁益舊遊有作 陸游 
西遊萬里倚朱顔，肯放尊前一笑慳。蜀苑妓圍欺夜雪，梁州獵火滿秋山。晚途忽墮塵埃裏，樂事渾疑夢寐間。浮世變遷君勿嘆，劇談猶是詫鄉關。
莆陽昭武延平送兵漸集戲書 陸游 
鼓聲晨紞紞，角聲莫嗚嗚。作官了何事，空嘆歲月徂。送兵稍稍集，秣馬脂吾車。風霜迫揺落，殘暑亦已無。野渡明丹楓，破驛吹黄榆。聊收作詩料，未用厭征途。
别建安三首  其一 陸游 
三十年来雲水僧，常挑鉢帒繫行縢。信緣不作癡巢窟，即是吾家無盡燈。
别建安三首  其二 陸游 
楚澤吳山已慣行，武夷從昔但聞名。北巖小寺長汀驛，且喜遊山第一程。
别建安三首  其三 陸游 
欹帽揚鞭晚出城，驛亭燈火向人明。多情葉上蕭蕭雨，更把新涼送客行。
初發建安 陸游 
小雨初收雲未歸，吾行迨及晚秋時。寒沙新雁無人問，露井殘桐有客悲。征袂拂霜晨喚馬，驛窗剪燭夜題詩。悠然且作尋山想，夢裏功名莫自期。
宿北巖院 陸游 
車馬紛紛送入朝，北巖燈火夜無聊。中年到處難爲别，也似初程宿灞橋。
書感 陸游 
溪路人家尚闔扉，彊扶衰憊著征衣。百年朝露古所嘆，一櫂秋風吾欲歸。楚客長號沽白璧，漢宫太息遣明妃。鑠金銷骨從来事，老矣何心踐駭機。
長汀道中 陸游 
晚過長汀驛，溪山乃爾奇。老夫惟坐嘯，造物爲陳詩。鳥送穿林語，松垂拂澗枝。憑鞍久忘發，不是馬行遲。
黄亭夜雨 陸游 
未到名山夢已新，千峰拔地玉嶙峋。黄亭一夜風吹雨，似爲遊人洗俗塵。
遊武夷山 陸游 
少讀封禪書，始知武夷君。晚乃遊斯山，秀傑非昔聞。三十六奇峰，秋晴無纖雲。空巖雞晨號，峭壁丹夜暾。巢居寄千仞，鴻荒想羲軒。風雨蛻玉骨，難以俗意論。丹梯不容躡，修蔓亦畏捫。泝灘進小艇，愧驚白鷺群。學道雖恨晚，養氣敢不勤。宦遊非本志，寄謝鶴與猿。
泛舟武夷九曲溪至六曲或云灘急難上遂回二首  其一 陸游 
暮年脚力倦躋攀，借得扁舟臥看山。怪怪奇奇何所似，緑蘿溪入下牢關。
泛舟武夷九曲溪至六曲或云灘急難上遂回二首  其二 陸游 
一葉凌風入硤来，山童指點幾崔嵬。急流勇退平生意，正要船從半道回。
崇安縣驛 陸游 
驛外清江十里秋，雁聲初到荻花洲。征車已駕晨窗白，殘燭依然伴客愁。
過建陽縣以雙鵝贈東觀道士爲長生鵝觀俯大溪鵝得其所矣武夷險絕處有仙船架崖壁間數日前大風吹墮船木數寸堅硬如石予偶得之皆此行奇事也各賦一詩 雙鵝 陸游 
閑泛晴波唼緑萍，却衝微雨傍烟汀。會稽內史如相遇，換取黄庭一卷經。
過建陽縣以雙鵝贈東觀道士爲長生鵝觀俯大溪鵝得其所矣武夷險絕處有仙船架崖壁間數日前大風吹墮船木數寸堅硬如石予偶得之皆此行奇事也各賦一詩 墮木 陸游 
斷崖幽洞白雲深，縹緲仙槎無古今。飛下一峰相勞苦，却疑天外有知音。
紫谿驛二首  其一 陸游 
它鄉異縣老何堪，短髮蕭蕭不滿篸。旋買一尊持自賀，病身安穩到江南。
紫谿驛二首  其二 陸游 
雲外丹青萬仞梯，木陰合處子規啼。嘉陵棧道吾能說，略似黄亭到紫谿。
鵝湖夜坐書懷 陸游 
士生始墮地，弧矢志四方。豈若彼婦女，齪齪藏閨房。我行環萬里，險阻真備嘗。昔者戍南鄭，秦山鬱蒼蒼。鐵衣臥枕戈，睡覺身滿霜。官雖備幕府，氣實先顔行。擁馬涉沮水，飛鷹上中梁。勁酒舉數斗，壯士不能當。馬鞍挂狐兔，燔炙百步香。拔劍切大肉，哆然如餓狼。時時登高望，指顧無咸陽。一朝去軍中，十載客道傍。看花身落魄，對酒色凄凉。去年忝號召，五月觸瞿唐。青衫暗欲盡，入對衰涕滂。今年復詔下，鴻雁初南翔。俯仰未閱歲，上恩實非常。夜宿鵝湖寺，槁葉投客床。寒燈照不寐，撫枕慨以慷。李靖聞征遼，病憊更激昻。裴度請討蔡，奏事猶裹創。我亦思報國，夢繞古戰場。
信州東驛晨起 陸游 
衣上征塵鬢畔霜，信州古驛憩歸裝。悲歌未肯彈長鋏，豪氣猶能臥大床。半暗殘燈揺北壁，常饑老馬臥東廂。鄰雞唱罷衣篝暖，自笑行人日日忙。
玉山縣南樓晚望 陸游 
小樓在何許，正在南溪上。空濛過釣船，斷續聞漁唱。征途苦偪仄，舒嘯喜清曠。安得此溪水，爲我變春釀。
玉壺亭 陸游 
玉壺亭上小徘徊，閑對殘荷把一杯。冠蓋交馳期會急，長官未必辦頻来。
步過縣南長橋遊南山普寧院山高處有塔院及小亭縹緲可愛恨不能到 陸游 
偶扶藤杖過南津，野寺長橋發興新。暫就清溪照鬚鬢，不妨翠霧濕衣巾。山縈細棧疑無路，樹落崩崖欲壓人。朝暮有程常猝猝，何因攜酒上嶙峋。
枕上感懷 陸游 
五更攬轡山路長，老大誦書聲琅琅。古人已死心則在，度越秦漢窺虞唐。三更投枕窗月白，老夫哦詩聲嘖嘖。淵源雅頌吾豈敢，屈宋藩籬或能測。一代文章誰汝數，老不能閑真自苦。君王雖賞于蒍于，無奈宮中須羯鼓。
晚過招賢渡 陸游 
老馬骨巉然，虺尵不受鞭。行人爭晚渡，歸鳥破秋烟。湖海凄凉地，風霜揺落天。吾生半行路，搔首送流年。
臥輿 陸游 
白首躬耕已有期，鳳城歸路却遲遲。臥輿擁被聽秋雨，占盡人間好睡時。
奏乞奉祠留衢州皇華館待命 陸游 
世念蕭然冷欲冰，更堪衰與病相乘。從来幸有不材木，此去真爲無事僧。耐辱豈惟容唾面，寡言端擬學銘膺。尚餘一事猶豪舉，醉後龍蛇滿剡藤。
寓舍偶題 陸游 
轉徙身飄梗，淹留等繫匏。雁孤依遠渚，鳩拙寄空巢。寒日頳梨頰，清霜長橘包。平生麴道士，歲晚欲深交。
夙興 陸游 
客中睡眠少，常以雞鳴興。新炭熾宿火，膏油續殘燈。焚香倚蒲團，外靜中已凝。榮辱兩不到，淡如秋水澄。出定窗已白，炯炯寒日昇。厨人作芋糝，供此在家僧。
夜坐 陸游 
老知世事謾紛紛，紙帳蒲團自策勲。一夜北風吹裂屋，石樓無耳不曾聞。
偶得石室酒獨飲醉臥覺而有作 陸游 
初寒思小飲，名酒忽墮前。素甖手自傾，色若秋澗泉。浩歌復起舞，與影俱翩僊。一笑遺宇宙，未覺異少年。詩人不聞道，苦嘆歲月遷。豈知汝南市，自有壺中天。河洛久未復，銅駞棘森然。秋風歸去来，虚老玉井蓮。
午睡 陸游 
風霜踐殘歲，我乃羈旅人。如何得一室，床敷暖如春。午枕挾小醉，鼻息撼四鄰。心安了無夢，一掃想與因。逡巡起頮面，覽鏡正幅巾。聊呼蟹眼湯，瀹我玉色塵。
贈柯山老人 陸游 
柯山老人九十餘，亂髮不櫛瘦如枯。百穿千結一布袴，得酒一吸輒倒壺。自言少年不蓄孥，有錢徑付酒家壚。人生辦此真良圖，棄官從翁許我無。
寓館晚興 陸游 
隨牒人間不自憐，衢州孤驛更蕭然。百年細數半行路，萬事不如長醉眠。髮短經秋真種種，腹寛耐事只便便。晚窗商略唯當飲，安得黄花到眼邊。
葉相最高亭 陸游 
高亭新築冠鼇峰，眼力超然信不同。膚寸油雲澤天下，大千沙界納胸中。春遊到處群花擁，夜宴歡時百榼空。劉白老来忘世味，只思詩酒伴裴公。
婺州州宅極目亭 陸游 
尚書曵履上星辰，小爲東陽作主人。朱閣凌空雲縹緲，青山繞郭玉嶙峋。似聞旋敎新歌舞，且慰重臨舊吏民。莫倚闌干西北角，即今河洛尚沙塵。
謝演師送梅二首  其一 陸游 
早梅時節到江南，已判樽前酒滿衫。輸與西鄰明上座，解從大庾嶺頭參。
謝演師送梅二首  其二 陸游 
折送江梅意不疏，要敎相對鬬清臞。爲君著向明窗下，試問山翁具眼無。
訪毛平仲問疾與其子适同遊柯山觀王質爛柯遺跡 陸游 
籃輿訪客過仙村，千載空餘一局存。曵杖不妨呼小友，還家便恐見来孫。林巒巉絕秋風瘦，樓堞參差暮氣昏。酒美魚肥吾事畢，一庵那得住雲根。
月巖 陸游 
幾年不作月巖遊，萬里重来已白頭。雲外連姢何所似，平羌江上半輪秋。
弋陽縣驛 陸游 
大雨山中采藥回，丫頭巖畔覓詩来。喚船野渡逢迎雪，攜酒溪頭領略梅。久客愁心端欲折，何時笑口得頻開。慇勤記著今朝事，破驛空廊葉作堆。
弋陽道中遇大雪 陸游 
我行江郊暮猶進，大雪塞空迷遠近。壯哉組練從天来，人間有此堂堂陣。少年頗愛軍中樂，跌宕不耐微官縛。憑鞍寓目一悵然，思爲君王掃河洛。夜聽簌簌窗紙鳴，恰似鐵馬相磨聲。起傾斗酒歌出塞，彈壓胸中十萬兵。
雪中懷成都 陸游 
憶在西州遇雪時，繡筵處處百花圍。烏絲闌展新詩就，油壁車迎小獵歸。感事鏡鸞悲獨舞，寄書箏雁恨慵飛。愁多自是難成醉，不爲天寒酒力微。
雪後苦寒行饒撫道中有感 陸游 
殘雪暮還結，朔風晴更寒。重裘猶粟膚，連酌無騂顔。指直不可握，終日縮袖間。十年走萬里，何適不艱難。附火財須臾，攬轡復慨嘆。恨不以此勞，爲國戌玉關。
對酒二首  其一 陸游 
温如春色爽如秋，一榼燈前自獻酬。百萬愁魔降未得，故應用爾作戈矛。
對酒二首  其二 陸游 
嘆息人真未易知，暮年始覺麴生奇。個中妙趣誰堪語，最是初醺未醉時。
梅花 陸游 
我與梅花有舊盟，即今白髮未忘情。不愁索笑無多子，惟恨相思太瘦生。身世何曾怨空谷，風流正自合傾城。增冰積雪行人少，試倩羈鴻爲寄聲。
雪中尋梅二首  其一 陸游 
莫遣扁舟興盡回，正須衝雪看江梅。楚人原未知真色，施粉何曾太白来。
雪中尋梅二首  其二 陸游 
幽香淡淡影疏疏，雪虐風饕亦自如。正是花中巢許輩，人間冨貴不關渠。
江上梅花 陸游 
老来樂事少關身，猶喜尊前見玉人。豈是凄凉偏薄命，自緣纖瘦不禁春。姢姢月上明江練，黯黯天低糝玉塵。絕磵斷橋幽獨處，護持應有主林神。
擬峴臺觀雪 陸游 
垂虹亭上三更月，擬峴臺前清曉雪。我行萬里跨秦吴，此地固應名二絕。山川滅沒雪作海，亂墜天花自成態。狂歌痛飲豪不除，更憶衘枚馳出塞。蘆摧葦折號饑鴻，欲傅粉墨無良工。摩挲東絹三嘆息，收入放翁詩卷中。明朝青天行日轂，萬瓦生烟失瓊玉。世間成壞本相尋，却看晴山暈眉緑。
舊在成都初春無事日訪昭覺保福正法諸刹甚可樂也追懷慨然因賦長句 陸游 
憶在西川集寶坊，幅巾蕭散日初長。伊蒲塞饌分香積，優鉢羅花散道場。客路逢春增感慨，舊遊回首已微凉。新晴強作尋幽計，有底文書作許忙。
園中賞梅二首  其一 陸游 
閱盡千葩百卉春，此花風味獨清真。江邊曉雪愁欲語，馬上夕陽香趁人。慰眼紅苞初報信，回頭青子又生仁。覊遊偏覺年華速，徙倚闌干一愴神。
園中賞梅二首  其二 陸游 
行遍茫茫禹畫州，尋梅到處得閑遊。春前春後百回醉，江北江南千里愁。未愛繁枝壓紗帽，最憐亂點糝貂裘。一寒可賀君知否，又得幽香數日留。
正月十五日出郊至金石臺二首  其一 陸游 
漸老惜時節，思遊那可忘。雪晴天淺碧，春動柳輕黄。笑語寛衰疾，登臨到夕陽。未須催野渡，聊欲據胡床。
正月十五日出郊至金石臺二首  其二 陸游 
開歲多休暇，官身亦暫閑。樓臺先晝永，花柳向春慳。啼鳥隨遊轡，和風惬醉顔。更憐歸路好，破墨數峰山。
六日小飲園中光景鮮妍紅梅已拆恍記在果州時偶得絕句 陸游 
輕裘駿馬金泉路，黙數新春又九年。風景不殊人自老，忽驚作夢到臨川。
聞雁 陸游 
過盡梅花把酒稀，熏籠香冷換春衣。秦關漢苑無消息，又在江南送雁歸。
撫州上元 陸游 
江月微雲外，街泥小雨餘。人如虛市散，燈似曉星疏。覉雁同身世，新霜上鬢鬚。明年更清絕，漁火對茅廬。
登擬峴臺 陸游 
層臺縹緲壓城闉，倚杖来觀浩蕩春。放盡樽前千里目，洗空衣上十年塵。縈廻水抱中和氣，平遠山如醖藉人。更喜機心無復在，沙邊鷗鷺亦相親。
燈夕有感 陸游 
芙渠紅緑亦參差，睡起燒香強賦詩。萬里錦城無夢到，豈惟虛負放燈時。
庚子正月十八日送梅 陸游 
滿城桃李爭春色，不許梅花不成雪。世間尤物無盛衰，萬點縈風愈奇絕。我行柯山眠酒家，初見窗前三四花。恨無壯士挽斗柄，坐令東指催年華。今朝零落已可惜，明日重尋更無迹。情之所鍾在我曹，莫倚心腸如鐵石。
初春懷成都 陸游 
我昔薄遊西適秦，歸到錦城逢早春。五門收燈藥市近，小桃妖妍狂殺人。霓裳法曲華清譜，燕妬身輕鶯學語。歌舞更休轉盼間，但見宮衣換金縷。世上悲歡豈易知，不堪風景似當時。病来幾與麴生絕，禪榻茶烟雙鬢絲。
春雨 陸游 
冬旱土不膏，愛此春夜雨。四郊農事興，老穉迭歌舞。相呼長沮耕，分喜樊遲圃。豐年已在目，亭障靜桴鼓。我歸未有期，一官寄倉庾。幸復寛簡書，不敢恨覊旅。
雨中遣懷二首  其一 陸游 
病中草草度年華，睡起匆匆日易斜。抵死愁禁千斛酒，薄情雨送一城花。鏡湖烟水揺朱舫，錦里香塵走鈿車。此夢即今都打破，不妨寂寞住天涯。
雨中遣懷二首  其二 陸游 
霏霏春雨細如絲，正是春寒欺客時。心向宦途元淡薄，夢尋鄉國苦參差。樓前新漲緑三尺，墻外尚餘紅幾枝。擺撥簿書呼酒榼，南湖西塔有幽期。
晚晴 陸游 
水聲㶁㶁赴回塘，簾影疏疏遶四廊。靜院數杯傾白墮，幽窗一枕夢清湘。潤侵書笥深防蠧，暖徹衣篝剩得香。解組徑歸應更樂，偷閑猶足傲羲皇。
春晚 陸游 
五十六翁身百憂，年来轉覺此生浮。山川信美故鄉遠，天地無情雙鬢秋。社後燕如歸客至，春殘花不爲人留。一觴一詠從来事，莫笑扶衰又上樓。
春晚坐睡忽夢泛舟飲酒樂甚既覺悵然有賦 陸游 
夢泛扁舟逸興多，畫橈揺蕩麴生波。微風蔌蔌生蒲葦，小雨霏霏濕芰荷。舞落烏紗從歲去，歌酣白紵奈情何。年来惟覺華胥樂，莫遣茶甌戰睡魔。
遣興 陸游 
老子癡頑慣轉蓬，殘年懶復問窮通。赦書雖未除詩債，盟府猶當策酒功。桐嶺市回人踏月，柘岡月落鳥呼風。浮生觸處無真實，豈獨南柯是夢中。
老去 陸游 
老去時時病，春来日日陰。文書有期會，山水負登臨。倦客風埃眼，孤臣狗馬心。餘寒欺短褐，莫惜酒杯深。
雨夜 陸游 
百紫千紅占歲華，又隨風雨捲泥沙。即今空有夢爲蝶，當日曾將命乞花。倦枕殘燈人寂寞，幽窗小草字欹斜。悲歡變滅何窮已，學得山僧自一家。
簡黎道士 陸游 
滿箔吴蠶繭漸稠，四郊膏雨麥方秋。道人昔是茶山客，病叟新爲藥市遊。耆舊凋零誰晤語，篇章璀璨尚風流。蘭亭剡曲春光好，倘肯相從弄釣舟。
臨川絕無佳酒時得一醉戲書 陸游 
有酒時劇飲，無酒徒浩歌。庭花五六株，老子獨婆娑。誰云苦寂寞，在我亦已多。管弦萬二千，一笑謝天魔。夢作青城去，翠磴捫松蘿。又爲平羌遊，素月沉烟波。覺来撫几嘆，奈此桎梏何。流年不貸人，去去如飛梭。
醉中懷江湖舊遊偶作短歌 陸游 
無渡河，浪花無蒂高崢嶸。莫登樓，茫茫芳草難爲情。華軒寶馬只好路旁看，冶金伐石空留後世名。古来惟有竹林諸人稱達生，一醉之外萬事鴻毛輕。可憐癡人競聲利，坐使方寸森五兵。散花洲上青山横，野魚可膾菰可烹。脫冠散髮風露冷，臥看江月金盆傾。
三月二十一日作 陸游 
蹴踘牆東一市譁，鞦韆樓外兩旗斜。及時小雨放桐葉，無賴餘寒開楝花。明月吹笙思蜀苑，軟塵騎馬夢京華。懽情減盡朱顔改，節物催人只自嗟。
天祺節日飯罷小憩 陸游 
臥聽午漏隔花傳，簾裏花殘有斷烟。莫放轆轤鳴玉井，偷閑要補五更眠。
思歸 陸游 
白髮滿青鏡，悵然山水身。那因五斗米，常作半塗人。涉世風波惡，思歸懷抱真。會當求鈯斧，送老鏡湖濱。
齒痛有感 陸游 
眼暗頭童負聖時，齒牙欲脫更堪悲。暮年漸解人間事，蒸食哀梨亦自奇。
南窗睡起二首  其一 陸游 
夢中忘却在天涯，一似當年錦里時。狂倚寶箏歌白紵，醉移銀燭寫烏絲。酒来郫縣香初壓，花送彭州露尚滋。起坐南窗成絕嘆，玉樓乾鵲誤歸期。
南窗睡起二首  其二 陸游 
晝漏迢迢暑氣清，不妨小倦带餘酲。夢從隴客聲中斷，愁向湘屏曲處生。風度簾旌紅浪颭，窗明香岫碧雲横。閑情賦罷憑誰寄，悵望壺天白玉京。
初夏 陸游 
百葉盆榴照眼明，桐陰初密暑猶清。深深簾幕度香縷，寂寂房櫳聞燕聲。細煆詩聨憑棐几，靜思棋劫對楸枰。浣花光景應如昨，回首西州一愴情。
讀程秀才詩 陸游 
程子晚相得，居然一坐傾。新詩欲飛動，病眼爲開明。英妙非凢質，衰遲畏後生。吾徒可相賀，五字有長城。